title: Ilmalaiva ensimmäisessä maailmansodassa

text: Saksan sodanjohto tuli vuoden 1916 lopulla siihen tulokseen, että ilmalaivat eivät soveltuneet strategisiin pommituksiin. Tästä huolimatta hyökkäyksiä jatkettiin ja ilmalaivoja kehitettiin ominaisuuksiltaan paremmiksi. Ne kykenivät nousemaan yhä korkeammalle. Vuodesta 1917 lähtien myös pommikoneet tekivät pommituslentoja. Ilmalaivojen puolestapuhujiin kuului laivaston ilmalaivaosaston komentaja Peter Strasser. Saksalaiset tekivät vuosina 1917–1918 Britanniaan yhteensä 11 ilmalaivahyökkäystä. 24. syyskuuta 1917 saksalaiset tekivät 11 ilmalaivan hyökkäyksen ja 19.–20. lokakuuta 1917 kymmenen ilmalaivan hyökkäyksen. Lokakuun hyökkäys tunnetaan nimellä hiljainen hyökkäys, siinä kuoli 236 ja haavoittui 55 ihmistä. Hyökkäyksessä Saksa menetti yhteensä viisi ilmalaivaa. Strassaer kuoli L 70:n tuhoutuessa ilmalaivahyökkäyksessä 5. elokuuta 1918, minkä jälkeen uusia hyökkäyksiä ei tehty enää Britanniaan.


title: Ilmalaiva ensimmäisessä maailmansodassa

text: Vuonna 1915 otettiin Englannissa zeppeliinien yötoiminnan havaitsemiseksi kuulosuuntimia ja valonheittimiä käyttöön. Englantilaisten ilmatorjunta oli sodan alussa hyvin epävarmaa.


title: Ilmalaiva ensimmäisessä maailmansodassa

text: Britit pommittivat kahden lentokoneen osastolla 6.–7. kesäkuuta 1915 saksalaisten Everen ilmalaivahallia ja tuhosivat ilmalaiva Z 38 maahan. Saman hyökkäyksen kolmas lentokone harhautui joukosta. Morane-Saulnier-konetta lensi Reginald Warneford. Hän kohtasi sattumalta ilmalaiva Z 37:n. Ilmalaiva ajoi konetuliaseiden tulella Warnefordin pois. Ilmalaiva alkoi nousta hyvin korkealle. Warneford kiipesi hitaasti 3350 metriin. Ilmalaiva laski korkeutta, ja Warneford jäi ilmalaivan yläpuolelle. Hän pudotti kuusi pommia ilmalaivan kattoon. Ilmalaiva räjähti, ja vaurioitti Warnefordin heikkoa puurakenteista yksitasoa, ja hän teki pakkolaskun vihollisen linjojen taakse. Warneford korjasi vaurioituneen polttoaineletkun ja palasi takaisin kotiin. LZ 37 oli ensimmäinen lentokoneen pudottama zeppeliini. Warneford palkittiin Viktorian ristillä.


title: Ilmalaiva ensimmäisessä maailmansodassa

text: Englantilaisiin lentokoneisiin alettiin kesällä 1916 jakaa ammuslatauksia, joissa yhdistettiin kahden tyyppisiä räjähtäviä ammuksia fosforiammuksiin. Ammukset toimivat hyvin vedyllä täytettyjä ilmalaivoja vastaan. William Leefe Robinsonin ohjaama BE.2c-lentokone tiputti 2. syyskuuta SL 11:n. SL 11:n pudotuksella oli tärkeä psykologinen vaikutus Britanniassa, koska siitä uutisoitiin laajasti ja tuhannet ihmiset näkivät pudonneen ilmalaivan. Lentokoneet ja ilmatorjunta pudottivat yhdessä 23. syyskuuta L 33:n. Frederick Soweryn ohjaama BE.2c pudotti samassa hyökkäyksessä mukana olleen L 32:n.


title: Ilmalaiva ensimmäisessä maailmansodassa

text: Vuoden 1916 loppupuolella hävittäjälentokoneiden kehitys teki ilmalaivojen pommituslennoista vaikeita. Vuonna 1917 Britannian ilmapuolustuksessa palveli kymmenen hävittäjälaivuetta ja sadoilla ilmatorjuntatykeillä ja valonheittimillä palveli noin 10 000 henkeä. Yhteensä Saksa menetti brittien ilmapuolustukselle sodan aikana 17 ilmalaivaa.


title: Ilmalaiva ensimmäisessä maailmansodassa

text: Suomen historian ensimmäinen ilmahyökkäys tapahtui 25.–26. heinäkuuta välisenä yönä vuonna 1916, kun saksalainen ilmalaiva LZ 58 kävi pudottamassa kahdeksan pommia Maarianhaminan satamaan Ahvenanmaalla. Iskussa sai surmansa viisi venäläistä matruusia.


title: Liverpoolin yliopisto

text: Liverpoolin yliopisto () on yliopisto Liverpoolissa Englannissa. Yliopisto perustettiin vuonna 1881 nimellä University College Liverpool. Vuonna 1884 se liitettiin Victorian yliopistoon (). Vuonna 1903 siitä tuli parlamentin päätöksellä itsenäinen Liverpoolin yliopisto.


title: Liverpoolin yliopisto

text: Yliopistossa on opiskellut tai työskennellyt yhdeksän Nobel-palkinnon saajaa: lääketieteen Nobelilla palkitut Ronald Ross, Charles Scott Sherrington, Har Gobind Khorana ja Rodney Robert Porter, fysiikan Nobelilla palkitut Charles Glover Barkla ja James Chadwick, kemian Nobelilla palkittu Robert Robinson, talousteieteen palkonnin saanut Ronald Coase sekä Nobelin rauhanpalkinnolla palkittu Józef Rotblat. Ronald Ross oli myös ensimmäinen brittiläinen Nobel-ehdokas vuonna 1902.


title: Elokuvamusikaali

text: Elokuvamusikaali tai musikaalielokuva on elokuvalajityyppi, jossa lukuisat hahmojen laulamat laulut ja musiikki kuljettavat tarinaa eteenpäin. Monet elokuvamusikaalit perustuvat teatterimusikaaleihin Broadwaylta tai muualta. Ensimmäiset elokuvamusikaalit ilmestyivät heti äänielokuvan tulon aikoihin 1920-luvun lopulla. Aikaa 1930-luvulta 1950-luvulle pidetään elokuvamusikaalien kulta-aikana, jolloin ilmestyivät muun muassa Fred Astairen ja Ginger Rogersin tähdittämät elokuvat.


title: Pugh Rogefeldt

text: Pugh Rogefeldt, oikealta nimeltään Anders Sture Torbjörn Rogefeldt (s. 2. maaliskuuta 1947, Västerås) on ruotsalainen rock-muusikko.


title: Pugh Rogefeldt

text: Riki Sorsa teki Rogerfeldtin kappaleesta "Aftonfalken" Suomessa hitiksi nousseen version "Muuttohaukka". Hector on tehnyt Rogefeldtin laulusta "Jag är en liten pojk" suomalaisen käännösversion "Snadi kundi Stadista".


title: Pugh Rogefeldt

text: Rogefeldtin sävellystyyliä kuvataan tavanomaisia kappalerakenteita vapaamuotoisemmaksi ja kirkkosävellajeja suosivaksi.


title: Pugh Rogefeldt

text: Pugh Rogefeldt esiintyi ensimmäisillä Ruisrock-festivaaleilla vuonna 1970.


title: Gauze

text: Gauze on metal/rock-bändi Dir en greyn vuonna 1999 julkaisema ensimmäinen albumi.


title: Eure-et-Loir

text: Eure-et-Loir on Ranskan departementti numero 28, joka on saanut nimensä Eure- ja Loire-joista. Departementti sijaitsee Pohjois-Ranskassa Centren hallintoalueella. Departementti on pinta-alaltaan 5 880 neliökilometriä ja siellä on 421 113 asukasta. Eure-et-Loirin pääkaupunki on Chartres. Eure-et-Loir on jaettu edelleen neljään arrondissementtiin, 29 kantoniin ja 403 kuntaan.


title: Eure-et-Loir

text: Eure-et-Loir oli yksi 83 departementista, jotka syntyivät Ranskan vallankumouksen yhteydessä 4. maaliskuuta 1790.


title: Eure-et-Loir

text: Departementissa sijaitsee Ranskan ns. kosmetiikkalaakso ("La Cosmetic valley"), jossa on useita tunnettuja ranskalaisia kosmetiikka- ja hajuvesivalmistajia kuten Guerlain ja Paco Rabanne sekä satoja muita alan yrityksiä.


title: Creuse

text: Creuse () on Ranskan departementti numero 23, joka on saanut nimensä Creuse-joesta. Departementti sijaitsee Keski-Ranskassa Akvitania-Limousin-Poitou-Charentesin hallintoalueella. Departementti on pinta-alaltaan 5 565 neliökilometriä ja siellä on 123 395 asukasta (vuonna 2006). Creusen pääkaupunki on Guéret. Creuse on jaettu edelleen kahteen arrondissementtiin, 27 kantoniin ja 260 kuntaan.


title: Creuse

text: Creuse oli yksi 83 departementista, jotka syntyivät Ranskan vallankumouksen yhteydessä 4. maaliskuuta 1790. Creuse muodostettiin osasta La Marchen provinssia.


title: M/S Transporter

text: M/S Transporter () on ahvenanmaalaisen Eckerö-konsernin omistukseen rekisteröity ro-ro-rahtialus. Alus on rakennettu vuonna 1991 Mačvanska Mitrovicassa, Serbiassa ja Fosen Mekaniske Verksted-telakalla Fosenissa, Norjassa se on varustettu. Kuollutta painoa "Transporterilla" on 5 387 tonnia ja jääluokitus on 1A eli se pystyy useimmissa jääolosuhteissa kulkemaan yksin.. Alus on rekisteröity Suomen lipun alle ja sen kotisatama on Maarianhamina.


title: M/S Transporter

text: Transporterin sisaraluksia ovat M/S Shipper, M/S Exporter, M/S Ahtela, M/S Aknoul ja M/S Amber.


title: M/S Transporter

text: Rederiaktiebolaget Eckerön ostettua Birka Line Ab:n, muutettiin tytäryhtiö Birka Cargon nimeksi Eckerö Shipping Ab ja samalla alusten nimistä jätettiin Birka -etuliite pois.


title: M/S Transporter

text: 11. helmikuuta 1991 alus luovutettiin Rederi AB Gustav Eriksonin omistukseen, joka rekisteröi aluksen Suomen lipun alle. Kotisatamaksi tuli Maarianhamina. Tuolloin aluksen nimi oli "Hamnö". Tämän jälkeen Transfennica aloitti liikennöinnin aluksella Suomen ja Länsi-Euroopan välillä. Vuonna 1995 Hamnö rekisteröitiin United Shippingin omistukseen. Kotisatama säilyi Maarianhaminana. Vuoden 1996 alusta lokakuuhun saakka alus oli Hangon ja Lyypekin välisessä liikenteessä, jonka jälkeen aloitti liikennöinnin Suomen ja saksalaisen Kielin satamakaupungin välillä. Helmikuussa 1997 Hamnö siirtyi linjalle Hanko–Lyypekki. Tammikuussa 2000 ruotsalainen Korsnäs Ab vuokrasi aluksen Ruotsin ja Länsi-Euroopan väliseen liikenteeseen.


title: M/S Transporter

text: Birka Cargo Ab:n haltuun laiva rekisteröitiin tammikuussa 2002. Saman vuoden lokakuussa alus sai nimekseen "Birka Transporter".


title: M/S Transporter

text: Nykyisin alus liikennöi pääosin ruotsalaisen metsäkonserni Holmen AB:n lukuun, kuljettaen puu- ja paperitavaraa Ruotsista Englantiin ja Saksaan.


title: Ethel Thomson Larcombe

text: Ethel Thomson Larcombe (8. kesäkuuta 1879 Islington, Middlesex – 11. elokuuta 1965 Budleigh Salterton, Devon) oli brittiläinen naistennispelaaja. Hänet muistetaan parhaiten Wimbledonin naisten kaksinpelin mestaruudesta 1912.


title: Ethel Thomson Larcombe

text: Larcombe voitti Wimbledonin sekanelinpelin mestaruuden James Parken kanssa vuonna 1914.


title: Alejo Sauras

text: Alejo Martín Sauras (s. 29. kesäkuuta 1979 Palma de Mallorca, Mallorca, Espanja) on espanjalainen näyttelijä.


title: Alejo Sauras

text: Sauras syntyi Palma de Mallorcassa Mallorcalla, mutta vietti lapsuutensa ja nuoruutensa Madridissa. Hän opiskeli jonkin aikaa lentokone-elektroniikkaa, mutta ei ollut hyvä oppilas ja jätti opintonsa kesken keskittyäkseen näyttelemiseen. Sauras opiskeli näyttelijäkoulutuksen ohella japania, mikä toi hänelle myöhemmin kaksi teatteriroolia. Hän alkoi saada pieniä rooleja televisiossa, ja läpimurto tapahtui suositussa televisiosarjassa "Al salir de clase" (1997–2001), jossa Sauras esitti nuorta homoseksuaalia Santia. Myöhemmin Sauras sai rooleja muun muassa elokuvista "Y decirte una estupidez, por ejemplo, te quiero" (2000) ja "Diario de una becaria" (2003). Hän teki myös satunnaisia esiintymisiä televisiosarjoissa. Vuosina 2003–2008 Sauras esitti Raúl Martínezia sarjassa "Serranon perhe", mikä teki hänestä tunnetun näyttelijän Espanjassa. Hän on myös jatkanut roolitöiden tekemistä useissa espanjalaisissa elokuvissa. Sauras on kertonut olevansa hyvä ystävä Alexandra Jiménezin kanssa.


title: Isonen

text: Isonen on ryhmänohjaaja evankelis-luterilaisen seurakunnan nuorisotoiminnassa, erityisesti leireillä. Isoset ovat rippikoulun käyneitä nuoria, jotka ovat saaneet tehtäväänsä valmennuksen seurakunnassa.


title: Isonen

text: Isosten historia voidaan jäljittää jo 1930-luvulle. Suomen Kristillisen Ylioppilasliiton koulutyttöleireillä syntyi isosiskoperinne. Näiden isojen siskojen tehtävissä oli paljon yhteistä nykyisten isosten tehtävien kanssa. Jo varhaisina vuosina leirit jaettiin jaettiin pienryhmiin, joista kutakin piti koossa isonen. Jo tuolloin isosen tehtäviä olivät järjestyksen pito, erilaiset käytännön työtehtävät, opetukseen liittyvät tehtävät ja iltaohjelmien valmistaminen. Näiltä vuosilta periytyvät nykyisinkin yleiset leirien iltaohjelmat leikkeineen ja lauluineen.


title: Isonen

text: Isoskoulutus järjestäytyneenä työmuotona käynnistyi 1960-luvulla. Ensimmäinen isoskoulutusaineisto julkaistiin vuonna 1966, ja seuraavien kymmenen vuoden aikana koulutettiin yli 6 000 rippikoulun ryhmänohjaajaa. 1980-luvun lopulla isoset alkoivat nuorentua aikaisempaan tilanteeseen verrattuna: silloin lähes puolet rippikoulun isosista oli käynyt rippileirinsä edellisenä vuonna. Isosina käytettiin edelleen runsaasti myös täysi-ikäisiä, osittain kompensoimaan rippikoulun työvoimavajausta. 1990-luku oli isostoiminnan kasvun ja laajenemisen vuosikymmen: isoskoulutuksen osallistujamäärä kaksinkertaistui ja monissa seurakunnissa isoskoulutus laajentui monivuotiseksi. Isostoiminta on yksi Suomen evankelis-luterilaisen kirkon suurimmista maallikkotoiminnoista.


title: Isonen

text:
Useimmat seurakunnat järjestävät isosille vuosittain ryhmänohjaajan tehtävään valmentavaa isoskoulutusta. Sen kesto ja muodot vaihtelevat suuresti paikkakunnittain. Isosten koulutus on iso osa seurakuntien nuorisotoimintaa ja isostoiminnasta on tullut osa nuorisokulttuuria ja tavallisten suomalaisnuorten elämää. Isostoiminnan merkityksen korostuminen seurakunnan nuorisotyössä on koettu ongelmallisena, mihin on kiinnitetty huomiota "Isostoiminnan linjauksia" -dokumentissa. Linjauksissa todetaan, ettei seurakunnissa voida olettaa kaikkien nuorten kokevan isostoimintaa omakseen eikä kristillisyydestä kiinnostuneen nuoren voida edellyttää osallistuvan isostoimintaan.
Vuosittain noin 27 000 nuorta osallistuu isoskoulutukseen.


title: Isonen

text: Vaikka isostoiminnan pohja on rippikoulutoiminnassa, osallistuvat isoset muihinkin lapsi- ja nuorisotyön leireihin ja muuhun toimintaan. Isonen toimii oman ryhmänsä vetäjänä. Hän osallistuu jumalanpalvelusten ja hartaushetkien valmisteluun, avustaa opetuksessa sekä organisoi vapaa-ajan toimintaa. Isoset ovat tärkeä linkki seurakunnan työntekijöiden ja leiriläisten välillä. He ovat elämäntilanteeltaan lähempänä leiriläisiä ja muutenkin lähinnä vertaisasemassa leiriläisiin nähden. Isosilla on suuri vaikutus leirien ilmapiiriin. He voivat toimia viestinvälittäjinä työntekijöiden ja leiriläisten välillä sekä vaikuttaa siihen, että leiriläisten mielialat tulevat huomioiduiksi toiminnan suunnittelussa.


title: Pirilä

text: Pirilä voi tarkoittaa seuraavia:


title: Metallinpaljastin

text:
Metallinpaljastin on laite, joka käyttää sähkömagneettista induktiota havaitakseen metallia.
Tunnettuja metallinilmaisimien valmistajia ovat mm. Garrett, C-Scope, Minelab, Viking ja Whites.


title: Metallinpaljastin

text: Yksinkertaisimmillaan metallinpaljastin on oskillaattori, jonka läpi kulkee vaihtovirtaa käämiin, mikä tuottaa vaihtelevan magneettikentän. Sähköä johtavan metalliesineen joutuessa lähelle käämiä, käämin luoma magneettikenttä indusoi metalliesineeseen pyörrevirtauksen, joka tuottaa oman magneettikentän. Mikäli toista käämiä käytetään magnetometrinä, magneettikentän eron voi havaita metalliesineen yllä.


title: Metallinpaljastin

text: Metallinpaljastimen tunnistinkela toimii kHz-alueella. Esimerkiksi Minelab-tunnistimien taajuusalue on mallista riippuen 3-100 kHz. Alempi taajuus tuottaa syvemmän tunkeuman maaperään, mutta herkkyys pienille metallikappaleille on huonompi. Korkealla taajuudella tunkeuma on pienempi, mutta herkkyys pienemmille metallikappaleille on parempi.


title: Metallinpaljastin

text:
Metallinpaljastimia käytetään miinanraivauksessa, aseiden tunnistamisessa muun muassa lentokentillä, geofysiikassa, arkeologiassa ja aarteenmetsästyksessä. Metallinilmaisia käytetään myös vieraiden esineiden havaitsemiseen ruoassa. Rakennusteollisuus käyttää metallinilmaisia havaitsemaan metallirakenteita betonissa ja etsimään myös putkia ja sähköjohtimia lattiasta ja seinistä. Sahateollisuudessa raakapuu tarkistetaan metallinpaljastimella, jotta puuhun jääneet naulat tai kranaatinsirpaleet eivät rikkoisi sahan teriä.
Metallinetsintä harrastuksena tarkoittaa ilmaisimen käyttöä vanhojen esineiden, kuten kolikoiden, nappien ja luotien etsimiseen.


title: Metallinpaljastin

text: Suomessa metallinetsintä ei ole luvan varaista. Metallia voi etsiä vapaasti omalla maalla, mutta vieraalla maalla kaivamiseen pitää olla maanomistajan lupa. Museovirasto sekä muinaismuistolaki rajoittavat metallinpaljastimen käyttöä kiinteillä muinaisjäännöksillä ja sen suoja-alueilla.


title: Saatanalliset jakeet

text: Saatanalliset jakeet tai saatanalliset säkeet ovat Koraanissa Tähden suurassa olevat jakeet, joissa Jumalan rinnalle kelpuutetaan kolme jumalatarta Lat, Uzza ja Manat. Myöhemmin Muhammad kuitenkin sai korjaavan ilmoituksen, jossa ilmoitettiin kyseisten jakeiden olevan saatanan työtä. Näin jakeita alettiin kutsua saatanallisiksi jakeiksi.


title: Jukka Lehtosaari

text: Johan Arndt (Jukka) Lehtosaari (aik. Forsman, 15. tammikuuta 1889 Kärkölä – 2. syyskuuta 1939 Neuvostoliitto) oli suomalainen vasemmistopoliitikko, joka toimi muun muassa SDP:n kansanedustajana (1917) ja SKP:n johtotehtävissä. Lehtosaari työskenteli 1920-luvun lopulla opettajana Lännen vähemmistökansallisuuksien yliopistossa (LVKY) ja vuodesta 1930 Kansainvälisen Lenin-koulun suomalaisella sektorilla.


title: Jukka Lehtosaari

text: Asemamiehenä työskennellyt Lehtosaari aloitti poliittisen toimintansa sosiaalidemokraattien riveissä. Hän toimi puhujana vuosina 1916–1917. Lehtosaari valittiin eduskuntaan vaaleissa 1917. Sisällissodan aikana hän palveli kansanvaltuuskunnan sihteerinä. Paettuaan monien muiden punaisten tavoin Venäjälle Lehtosaari liittyi mukaan Suomen kommunistisen puolueen toimintaan.


title: Jukka Lehtosaari

text: Lehtosaari osallistui SKP:n perustavaan kokoukseen syksyllä 1918 ja hän työskenteli puolueen keskuskomitean työntekijänä 1918–1919. Toukokuussa 1919 Lehtosaari lähetettiin salaiseen työhön Suomeen. Hän siirtyi rajan yli yhdessä Otto-Wille Kuusisen kanssa. Lehtosaari jäi kuitenkin kiinni jo heinäkuun alussa ja hän sai pitkän vankeustuomion.


title: Jukka Lehtosaari

text: Lehtosaari vapautui kesäkuussa 1926. Hän siirtyi tämän jälkeen takaisin Neuvostoliittoon ja aloitti syksyllä opinnot LVKY:n Lenin-kursseilla. Lehtosaari opiskeli kaksi vuotta LVKY:n saksankielisellä sektorilla ja siirtyi tämän jälkeen opettajan tehtäviin suomalaiselle osastolle. Vuosina 1934–1937 Lehtosaari johti Lenin-koulun suomalaista sektoria. Hänet valittiin SKP:n puheenjohtajaksi Hannes Mäkisen jälkeen vuonna 1937. Tammikuussa 1938 Lehtosaari kuitenkin pidätettiin. Hän sai viiden vuoden vankeustuomion, vaikka esimerkiksi Kuusinen epäili luottomiehensä syyllisyyttä. Lehtosaari menehtyi vankileirillä Molotovin alueella 2. syyskuuta 1939.


title: Jukka Lehtosaari

text: Lehtosaari eli vuodesta 1930 "vakaassa liitossa" Elsa Utriaisen kanssa. Utriainen oli Kominternin puolalais-balttilaisen maasihteeristön referentti.


title: Saatanalliset säkeet

text: Saatanalliset säkeet on Salman Rushdien neljäs romaani. Se julkaistiin vuonna 1988. Se on saanut innoituksensa islamin profeetan Muhammadin elämästä ja saatanallisista jakeista. Kirja laukaisi ilmestyessään vastalauseiden ryöpyn ympäri islamilaista maailmaa, ja Ruhollah Khomeini langetti Rushdielle kuolemantuomion. Kirjan kustantajia ja kääntäjiä uhkailtiin tai jopa tapettiin monissa maissa. Kirja on kielletty Pakistanissa, Saudi-Arabiassa, Egyptissä, Somaliassa, Sudanissa, Malesiassa, Qatarissa, Indonesiassa, Etelä-Afrikassa, Intiassa ja Bangladeshissa


title: Saatanalliset säkeet

text: Kirja julkaistiin WSOYn kustantamana ja Arto Häilän suomentamana vuonna 1989 ja se sai uusintapainoksen vuonna 2010.


title: Saatanalliset säkeet

text: "Saatanalliset säkeet" on mielikuvituksellinen kertomus. Surrealistiset tapahtumat kuvaavat toisinaan profeetta Mahoundin ja hänen aikalaistensa elämää, ja toisinaan Gibreelin ja Saladinin ihmeellisiä seikkailuja, jotka ovat saapuneet Intiasta aikamme Lontooseen.


title: Saatanalliset säkeet

text: Päähenkilöt Gibreel Farishta on kuuluisa intialainen filmitähti ja Saladin Chamcha on englantilaistumassa oleva intialaissyntyinen näyttelijä. Parivaljakko selvisi mysteisellä tavalla hengissä lento-onnettomuudesta, jonka jälkeen heille alkaa tapahtua merkillisiä asioita. Gibreel saa sädekehän päänsä päälle ja Saladinille kasvaa sarvet, sekä hänen jalkansa muuttuvat kavioiksi.


title: Saatanalliset säkeet

text: Kuvaukset heidän yllättävästä paluusta ihmisten ilmoille ovat hauskoja. Niiden taustalla on kuitenkin Salman Rushdien myötätunto Intiasta Englantiin muuttaneiden siirtolaisten ahdinkoa kohtaan. Rushdie on sanonut yrittäneensä kirjoittaa siirtolaisuuden aiheuttamista henkisistä paineista. Kirjailijan mielestä on surullista, että nämä paineet käänsivätkin Intian muhamettilaiset hänen kirjaansa vastaan.


title: Zemgale

text: Zemgale tai "Semigallia" (, , ) on historiallinen alue pääosin nykyisessä Latviassa. Joskus siihen luetaan myös Liettuan puolisia alueita. Alueen nimi on semgallien heimosta. Zemgale sijaitsee Latvian eteläosissa Liettuan rajalla Väinäjoen vasemmalla puolella. Alueen tärkein kaupunki on Jelgava.


title: Vidzeme

text: Vidzeme on yksi Latvian historiallisista alueista. Idässä ja kaakossa se rajoittuu Latgalen alueeseen, etelässä Zemgaleen, lännessä Itämereen ja pohjoisessa Viroon. Valmieraa pidetään alueen "de facto" -keskuksena.


title: Vidzeme

text: Vidzemen kokonaispinta-ala on 15 346 km ja siellä asui vuonna 2003 arviolta 251 665 asukasta. Alueen suurimmat kaupungit ovat Valmiera, Cēsis, Alūksne, Gulbene, Madona ja Valka. Alueen läpi virtaavat Väinäjoki, Salatsijoki, sekä Aiviekste- ja Pededzejoet. Alueen suurimmat järvet ovat Lubāns, Burtnieks, Alūksne, Alauksts, Inesis ja Ungurs.


title: Vidzeme

text: Vanhimmat löydetyt merkit asutuksesta alueelta ovat 7 000 vuotta vanhoja. Lähellä Mazsalacan kaupunkia on Pohjois-Euroopan laajimmat kivikautiset hautauslöydöt. Ennen historiallista aikaa aluetta asuttivat latgallit idässä ja liiviläiset lännessä lähellä rannikkoa sekä Väinäjoen varsilla syvemmällä sisämaassa. Lisäksi nykyisen Cēsisin kaupungin alueella asui vendejä. Viikingit liikehtivät alueella, mutteivät alistaneet sitä pysyvästi valtaansa. 1100-luvulla alueelle tuli saksalaisia kauppiaita. Kauppiaita seurasivat lähetyssaarnaajat, joista ensimmäisiä oli Meinhard, josta tuli vuonna 1187 Liivinmaan piispa. Meinhardin kuoltua hänen seuraajansa Bertold joutui vaikeuksiin alueen asukkaiden kanssa ja hänet tapettiin taistelussa vuonna 1197. Bertoldin seuraaja Albert von Buxhövden onnistui kukistamaan paikallisten vastarinnan ja vakiinnuttamaan asemansa alueella. Alueen asukkaat käännytettiin kristinuskoon ja myöhemmin he taistelivat saksalaisten puolella virolaisia vastaan. Saksalaiset perustivat vuonna 1201 Vidzemen lounaisnurkkaan Väinäjoen suulle tukikohdan, josta muodostui Riian kaupunki.


title: Vidzeme

text: Saksalaisen ritarikunnan romahtamisen jälkeen vuonna 1559 alue päätyi Puola-Liettualle, joka taas luovutti sen Ruotsille 1629 Altmarkin rauhassa. Ruotsalaiset läänittivät suuren osan alueesta omalle ylimystölleen. Venäjän keisarikunta valtasi alueen suuren Pohjan sodan aikana ja sai sen omakseen Uudenkaupungin rauhassa 1721. Suuren Pohjan sodan aikana alueella liikkui ryöstelevien sotilasjoukkojen lisäksi ruttoepidemia, joka tappoi suuren osan väestöstä.


title: Vidzeme

text: Ensimmäisessä maailmansodassa alue oli Saksan keisarikunnan miehittämä. Maailmansodan loputtua saksalaiset joukot saivat asetettua Latviaan itselleen myötäisen hallituksen, jonka tavoitteena oli alueen pitäminen saksalaisten käsissä. Vidzemen Valkassa taas perustettiin Latvian väliaikainen kansallisneuvosto, joka päätti 30. tammikuuta 1918 muodostaa riippumattoman ja demokraattisen Latvian valtion sisältäen kaikki latvialaisten asuttamat alueet. Virolaiset ja latvialaiset voittivat saksalaisjoukot, jotka perääntyivät alueelta. Vuonna 1940 Neuvostoliitto kaappasi Latvian ja sen tilalle perustettiin Latvian sosialistinen neuvostotasavalta. Saksalaiset valtasivat alueen vuonna 1941 operaatio Barbarossan aikana, mutta perääntyivät taas vuonna 1944. Tämän jälkeen alue pysyi neuvostovallan alla aina vuoteen 1991, jolloin Latvia itsenäistyi uudelleen.


title: Ujoudesta, yksinäisyydestä

text: Ujoudesta, yksinäisyydestä on psykiatrian erikoislääkärin Juhani Mattilan kirjoittama kirja. Kirja on ensimmäinen suomalainen tietokirja ujoudesta. Aiemmin ujoutta on käsitelty Suomessa vain ohimennen ja pinnallisesti.


title: Ujoudesta, yksinäisyydestä

text: Kirja jakautuu kolmeen osaan:


title: Latgallia

text: Latgallia (, latgalliksi "Latgola", , , , "Latgalija") on yksi Latvian historiallisista ja kulttuurialueista. Se sijaitsee Latvian itäosassa. Latgallia on perinteisesti ollut katolilaista seutua, kun muu Latvia on pääosin luterilaista.


title: Latgallia

text: Latgallian suurimmat kaupungit ovat Daugavpils ja Rēzekne, joista jälkimmäistä pidetään Latgallian sydämenä. Alueella asuu paljon venäläisiä ja siellä on historiallinen puolalainen vähemmistö. Latgallia kuuluu Euroopan unionin köyhimpiin alueisiin.


title: Latgallia

text: Vuoden 2011 väestönlaskennassa Latgalessa oli 301 593 asukasta, joista latvialaisia oli 142 998, venäläisiä 115 388, puolalaisia 18 984, valkovenäläisiä 14 413, ukrainalaisia 3 825, liettualaisia 1 540 ja muita 4 445.


title: Latgallia

text: Latgalliaa sanotaan sinisten järvien maaksi, sillä alueella on tuhansia järviä. Suurimmat niistä ovat Lubāns ja Rāznas. Dridzis on Baltian syvin järvi (63 m). Latgalliassa on myös paljon suoalueita. Maasto on kumpuilevaa ja korkeimmat mäet ovat yli 300 metriä merenpinnan yläpuolella. Rāznan kansallispuisto edustaa alueen järviluontoa ja Luonnonpuisto Daugavas loki sen mutkittelevia jokia.


title: Latgallia

text: Latgalliaa asuttivat ensimmäisenä balttilaiset heimot. Kalparitaristo sai vallan alueella 1270. Vuonna 1559 Liivinmaan sodan jälkeen alue liitettiin Liettuan suuriruhtinaskuntaan ja 1569 siitä tuli Puola-Liettuan osa. Tänä aikana suuri osa väestöstä kääntyi katoliseen uskoon. Alueesta tällöin käytettiin nimeä "Inflantia".


title: Latgallia

text: Vuonna 1772 Puolan ensimmäisen jaon yhteydessä Venäjän keisarikunta valloitti alueen, minkä jälkeen sitä hallittiin Vitsebskistä käsin osana Vitebskin kuvernementtia. Venäjä aloitti puolalaisia vastaan suunnatun venäläistämispolitiikan. Koska latgallit olivat ottaneet paljon vaikutteita puolalaisesta kulttuurista, koskivat nämä toimet myös heitä. Sorto loppui vasta 1904.


title: Latgallia

text: Latgalliaan liitettiin Abrenen eli Pytalovon alue Latvian itsenäistyessä vuonna 1918. Toisen maailmansodan loppuvaiheessa Latvia joutui uudelleen Neuvostoliiton haltuun ja Abrenen alueen itäosa siirrettiin osaksi Venäjän sosialistista federatiivista neuvostotasavaltaa. Latvia itsenäistyi uudelleen vuonna 1991 ja Latgallian alue oli vahvasti mukana itsenäisyyteen johtaneessa liikehdinnässä.


title: Latgallia

text: Vanhin Latgalliassa puhuttu kieli on latgallin kieli, jonka puhujia kutsutaan latgalleiksi. Latgalli on ainoa Baltian kieli, jossa on säilynyt vokaalisointu. Neuvostoaikana kirjallisuuden julkaiseminen latgalliksi kiellettiin. Kielen elvyttäminen on ollut käynnissä suurimittaisena hankkeena vuodesta 2004 alkaen.


title: Latgallia

text: Latgallia oli myös jiddišiä puhuvien juutalaisten asuinalue. Länsi-Latviassa juutalaiset puhuivat saksaa tai hepreaa. Valtaosa Latgalen juutalaisista asui Daugavpilsissa. Itsenäisessä Latviassa he saivat täydet kansalaisoikeudet. Latvian juutalaisista noin 70 000 menehtyi natsien juutalaisvainoissa ja juutalaiskulttuuri hävisi alueelta lähes kokonaan. Juutalaisia menehtyi erityisesti Brigadeführer Franz Walter Stahleckerin johtaman Einsatzgruppe A -joukon teloituksissa, tuhoamisleireissä ja Kaiserwaldin eli Mežaparkin keskitysleirissä lähellä Riikaa.


title: Megas XLR

text: Megas XLR on Jody Schaefferin ja George Krsticin luoma yhdysvaltalainen animaatiosarja, jonka tuotti Cartoon Network Studios. Sarjan piti alun perin alkaa tammikuussa 2003, mutta viivästyksien jälkeen se lopulta teki ensiesiintymisensä 1. toukokuuta 2004 Cartoon Networkilla. Sarja kesti yhteensä 26 jaksoa kahden tuotantokauden verran, mutta vaikka sarja päättyi Yhdysvalloissa. Sen hahmot esiintyivät vielä muutaman vuoden Cartoon Networkin 2D- ja 3D-mainoksissa.


title: Megas XLR

text: Sarjan luoneet George Krstic ja Jody Schaeffer saivat idean, kun kaksikko pelasi videopelejä, jonka aikana heille tuli sarjan pääidea, jossa olisi iso, lihava ja huutava idiootti ohjaamassa jättiläisrobottia. Krsticin mukaan yksi hänen inspiraatioista sarjan luomisessa olivat animesarjat Robotech ja Macross. Muun muassa Robotechin päähahmo Rick Hunter oli sankarin sijaan enemmän tuhoaja, jonka ympärillä olevat rakennukset tuhoituivat ja sivullisia kuoli matkalla. Krstic halusi tämän idean mukaan sarjaan, jossa päähahmo oli hyvän puolella, mutta aiheutti samalla suurta tuhoa robotillaan.


title: Megas XLR

text: Krsticin mukaan he "väijyivät" erästä johtohenkilöä San Diegon Comic-Conissa ja esittelivät hänelle sarjasta tehtyä piirroksia. Schaeffer ja George tunsivat jo aikaisemmin kyseisen naisen, joka oli opettajana collegessa, jossa kaksikko opiskeli visuaalista taidetta. Hän siirtyi sittemmin työskentelemään Cartoon Networkille, jonne he myös soittivat. Hän ei ollut sarjaa vastaan ja sanoi sen olevan epätavallinen idea animaatiosarjalle. Kolme kuukautta myöhemmin kaksikko sai soiton takaisin, jossa hän kertoi sarjan pääsevän tuotantoon.


title: Megas XLR

text: George kertoi sarjan saaneen paljon muutoksia alkuperäiseen, joista enemmistö oli sarjan animointi, mikä muuttettiin paljon tummemmaksi ja itse sarjaa haluttiin hieman uhkaavammaksi tarinoiltaan.


title: Megas XLR

text: Lopulta sarjasta tehtiin seitsemän minuutin kestoinen lyhytanimaatio nimeltä LowBrow, joka esitettiin elokuussa 2002. Se sai paljon kannatusta ja Cartoon Network julkisti joulukuussa 2003 aloittavan sarjan tuotannon, jossa sarjan luojat George Krstic ja Jody Schaeffer yhdessä Cartoon Network Studiosin kanssa tuottivat 13 jaksoa. Sarjan ensimmäisen tuotanto kauden lopulla Cartoon Network julkisti Megas XLR:n saavan mahdollisuuden tuottaa 13 uutta jaksoa, joiden esitys aloitettiin 16. lokakuuta 2004.


title: Megas XLR

text: Housian World on kotiplaneetta ilkeälle robottirodulle housianeille. Housian Worldia johtaa jo ikääntynyt keisari, joka lähettää alaisiaan valloittamaan muita planeettoja saadakseen oman planeettansa tarpeet tyydytettyä. Planeetta on tiettävästi tuhansia vuosia vanha, sillä heidän pyhä liekkinsä Azaroth on palanut yhtä kauan. Planeetan kaksi parasta valloittajaa ovat GyVen ja Zanzoar, jotka pyrkivät uudeksi keisariksi.


title: Megas XLR

text: Kaukaisessa tulevaisuudessa maapallolla käydään sotaa avaruusoloita, Glorfteja vastaan. Pelastaakseen planeettansa ihmiset varastavat jättiläisrobotin prototyypin Glorfteilta ja muokkaavat sekä antavat sille nimeksi Megas (Mechanized Earth Guard Attack System). Heidän tavoitteenaan oli lähettää Megas ajassa taaksepäin, jolloin he joutuivat alakynteen hävitessään taistelun Glorfteja vastaan. Suunnitelma menee kuitenkin pieleen, kun Glorftien hyökkäys pakottaa ihmiset lähettämään Megasin ajassa taaksepäin ennen sovittua aikataulua. Yksi Megasin suunnitelman tekijöistä Kiva, päättää itse ohjata mechan menneisyyteen, mutta epäonnistuu kun viholliset ampuvat robotin pään irti. Tämän seurauksena suunniteltu aikamatka saa myös mutkia matkaan, kun Megas matkaakin vuoteen 1936 New Jerseyn romukauppaan. Yli 60 vuoden päästä vetelehtijä Coop ostavaa saman jättiläisrobotin romukaupasta kahdella dollarilla. Coop päättää muuttaa Megasin hot rod projektiksi ja antaa sen nimeksi XLR (eXtra Large Robot).


title: Megas XLR

text:
Kiva ja Glorftit saapuvat Coopin aikakauteen toivoen saavansa Megasin itselleen. Kiva kuitenkin löytää Megasin ensin, mutta ei pysty ohjaamaan sitä, koska Coop on tehnyt muutoksia ohjaamoon. Hän käyttää ohjaamona autoaan, joka sisältää stereoita ja videopelien osia. Kiva päättää kuitenkin pysyä Coopin ja Jamien mukana, kun he taistelevat Glorftia ja muita avaarusolioita vastaan.
Megasin haltuunsa saanut Coop on Jersey Citystä kotoisin oleva vaaleahiuksinen ja ylipainoinen mies, joka on pakkomielteinen videopeleihin ja ruokaan. Hänen paras kaverinsa on Jamie, joka ei yleensä ole kovin auttavainen taistelujen aikana. Vuosien videopelien pelailun ansiosta Coop on loistava Megasin pilootti ja voittaakin yleensä vastustajansa videopeleistä tulleen kokemuksen ansiosta. Toisaalta osa Coopin voitoistaan onkin pelkkiä vahinkoja ja hänellä on tapa tuhota enemmän kuin olisi tarkoitus. Hän ei ole mikään älykäs persoona, eikä yleensä tajua miten vaarallinen jokin tilanne on. Coop on silti hyvin oikeuden tajuinen ja älykkyytensä hän korvaa loistavilla mekaniikan ja elektroniikan taidoillaan. Vaikka Coop onkin hyvin ylipainoinen ja huono kuntoinen, hän on melko vahva, joka pystyy jopa hajottamaan paljainkäsin TV:n ruudun.


title: Megas XLR

text: Kiva on sotalentäjä ja teknikko, joka matkasi tulevaisuudesta ajassa taaksepäin Megasin perään. Hän on älykäs, kova ja peloton, jolla ei kuitenkaan ole minkäänlaista huumorintajua. Alun perin Kivan piti ohjata Megasia, mutta ei kyennyt Coopin muutoksien jälkeen tekemään niin, jonka myötä hän yrittää harjoittaa Coopia taistelemaan vihollisia vastaan. Coop kuitenkin mieluummin söisi roskaruokaa ja pelaisi videopelejä tai puuhata Megasiin uusia parannuksia. Seikkailujen aikana Kiva istuu takapenkillä auttaen Coopia hologrammin tapaisella tietokoneella, josta hän antaa tarpeellisia tietoja Coopille taistelujen aikana.


title: Megas XLR

text: Jamie on Coopin paras kaveri ja vetelehtijä ns. apuri. Hän käyttää suurimman osan ajastaan miettien juonia, jolla hän saisi Megasin käyttöönsä, jotta tulisi rikkaaksi ja saisi iskettyä itselleen söpöjä naisia. Jamie on täysin vastakohtainen Coopin, eikä pelkästään kokonsa puolesta. Ollessaan Coopin mukana Megasissa taistelujen aikana hänestä on lähinnä pelkkää harmia ja hän usein vain kritisoi Coopin tekemisiä. Huolimatta siitä Jamie on pelkuri, joka kuitenkin on erittäin lojaali Coopille


title: Megas XLR

text: Glorftien johtaja Gorrath on vihreän värinen olio, joka käyttää mecha-asua. Kivan tavoin hän lähti Megasin perään menneisyyteen ja toi mukanaan sotajoukkonsa. Gorrath on erittäin suoraviivainen strategisti ja käyttää mielellään musertavaa voimaansa ja tuhoavia aseita. Hän inhoaa todella paljon epäonnistumista, jonka myötä hän aina syyttää komentajaansa. Epäonnistuminen yleensä johtuu Coopista, jota hän ei millään voita ja suutuspäissään kutsuu häntä alkukantaiseksi apinaksi.


title: Megas XLR

text: Megas XLR esiintyy myös DC Comicsin julkaisemissa Cartoon Network Action Pack sarjakuvissa, jota kirjoittaa sarjan kanssatekijä George Krstic.


title: Jerry Francisco

text: Jerry T. Francisco oli yhdysvaltalainen, Tennesseen osavaltion Shelby Countyn poliisin patologi ja tutkija, joka tuli tunnetuksi maailmanlaajuisesti suorittaessaan Elvis Presleyn ruumiinavauksen ja julkaistuaan kuolinsyyn medialle.


title: Jerry Francisco

text:
Francisco suoritti Presleyn ruumiinavauksen yhdessä Baptist Memorial Hospitalin ylilääkärin Eric Muirheadin, tohtori Noel Florredon ja Presleyn henkilääkärin George C. Nichopoulosin kanssa Baptist Memorial Hospitalissa suoraan kuolleeksi julistamisen jälkeen.
Francisco ilmoitti välittömästi järjestetyssä lehdistötilaisuudessa Presleyn kuoleman johtuneen sydämen rytmihäiriöstä.


title: Jalasjärven kirkko

text: Jalasjärven kirkko on Kurikan seurakuntaan kuuluvan Jalasjärven kappeliseurakunnan kirkko. Se on länsitornillinen ristikirkko, rakennettu vuosina 1799–1800. Eteishuoneet poikkisakaroiden päihin rakennettiin vuonna 1803. Kirkko liitettiin vuonna 1993 valtakunnallisesti merkittäviin kulttuurihistoriallisiin ympäristöihin.


title: Jalasjärven kirkko

text:
Kirkon on suunnitellut kirkonrakentaja Salomon Köhlström. Kirkossa on noin 1000 istumapaikkaa. Nykyinen alttaritaulu on Alexandra Frosterus-Såltinin maalaama ”Kristuksen kirkastuminen” vuodelta 1906.
Kirkon aiempi, Mikael Topeliuksen vuonna 1805 maalaama alttaritaulu on myös tallella.


title: Jalasjärven kirkko

text: Kirkossa on Pohjanmaan ja Satakunnan raja-alueille tyypillisesti ristikirkkoon kiinteästi liittyvä tapulimainen kellotorni. Tornissa on kolme kelloa, jotka on valettu vuosina 1733,1751 ja 1817. Kirkossa on 38-äänikertaiset sähköpneumaattiset urut vuodelta 1957. Ne on rakentanut Kangasalan Urkutehdas.


title: Alive

text: Alive voi viitata seuraaviin:


title: Hillsiden kuristaja

text: Hillsiden kuristaja ("The Hillside Strangler") on vuonna 2004 julkaistu kauhutrilleri. Elokuvan ohjasi Chuck Parello, ja pääosissa ovat C. Thomas Howell ja Nicholas Turturro. Elokuva perustuu tositapahtumiin: 1970-luvulla serkukset "Angelo Buono" ja "Kenneth Bianchi" murhasivat ja raiskasivat ainakin kymmenen prostituoitua. Bianchi istuu edelleen 118 vuoden vankeusrangaistusta, ja Buono kuoli vankilassa vuonna 2002.


title: Hillsiden kuristaja

text: Elokuva kertoo Kennethistä, joka yrittää epätoivoisesti poliisiksi mutta turhaan. Äitinsä kannustamana hän päättää vaihtaa paikkakuntaa ja muuttaa asumaan serkkunsa Angelon luokse. Aluksi elo Los Angelesissa näyttää hyvältä ja Kenneth tutustuu kauniiseen Claireen. Rahan puute vaivaa serkuksia, ja he päättävät aloittaa seuralaispalvelun. He pakottavat kaksi nuorta tyttöä työhön ja ansaitsevat rahaa, mutta ei mene kauankaan, kun hanke kariutuu. Masentunut kaksikko alkaa purkaa aggressioitaan huoriin ja sinkkunaisiin.


title: Auli Toivanen

text: Auli Toivanen (s. 1. maaliskuuta 1938) on suomalainen sisätautiopin emeritaprofessori. Hän toimi Turun yliopiston sisätautiopin apulaisprofessorina vuodesta 1977 vuoteen 1988 ja professorina vuosina 1988–2001.


title: Auli Toivanen

text: Auli Toivanen ja hänen aviomiehensä professori Paavo Toivanen ovat keskittyneet tutkimustyössään kahteen aihepiiriin: valkosolujen erilaistumiseen ja bakteerien aiheuttamaan niveltulehdukseen. Heidän valkosolujen erilaistumista käsittelevä tutkimuksensa mahdollisti luuytimensiirtojen aloittamisen Turussa vuonna 1982.


title: Auli Toivanen

text: Auli ja Paavo Toivanen palkittiin vuonna 2004 Carol Nachman -palkinnolla. Palkinto myönnetään nivelreuman syntymekanismien selvittämiseen ja hoitoon liittyvästä tutkimuksesta. Palkinto on toiseksi arvostetuin lääketieteen alan palkinto Saksassa. Molemmille on myös myönnetty Suomen Valkoisen Ruusun I luokan ritarimerkki.


title: Xiyouji

text:
Xiyouji (perint. 西遊記; yksinkert. 西游记; pinyin: Xīyóujì; Wade-Giles: Hsiyu-chi; kirjaimellisesti ""Lännenmatkan muistelmat"") on yksi Kiinan kirjallisuuden "neljästä suuresta klassisesta romaanista". Sen on oletettavasti kirjoittanut Ming-dynastian aikana Wu Cheng’en (perint. 吳承恩; yksinkert. 吴承恩; pinyin: Wú Chéng'ēn).
"Xiyoujin" tunnetuimman englanninkielisen käännöksen "Monkey" on kirjoittanut sinologian tuntija Arthur Waley. Tarina tunnetaan myös nimellä "Journey to the West" (Matka länteen). "Xiyouji" perustuu "Xuanzang"-nimisen buddhalaisen munkin matkaan Intiaan ja sieltä takaisin Kiinaan. Matkalla Intiaan Xuanzang kohtaa paljon haasteita. Kirja sisältää paljon taisteluja, loitsuja ja kuvailua eksoottisista maisemista. Sitä ei ole käännetty suomeksi.


title: Xiyouji

text: Armonjumalatar Guanyin valitsi Tripitakan eli Xuanzangin (Xuánzàng 玄奘 eli Tángsānzàng 唐三藏, kirjaimellisesti "Tang-dynastian kolme kokoelmaa" tai Sānzàng 三藏 eli "Kolme kokoelmaa" tai Tángsēng 唐僧 eli Tang-munkki, 602-664) hakemaan Intiasta buddhismin pyhiä kirjoituksia Kiinan kansan valistukseksi. Koska munkkia vaanivat pitkän matkan vaarat, paholaiset ja hirviöt, eikä munkki saa käyttää väkivaltaa edes itsepuolustukseen, Guanyin valitsi munkille neljä matkatoveria.


title: Xiyouji

text: Sun Wukong (perint. 孫悟空; yksinkert. 孙悟空; pinyin: Sūn Wùkōng; Wade-Giles: Sun Wu-k'ung), joka tunnetaan paremmin apinakuninkaana, on Kiinan taruston rakastetuimpia hahmoja. Hän osaa muuntautua 72 erilaiseen muotoon. "Xiyoujissa" hänellä on käytännössä pääosa.


title: Xiyouji

text: Zhu Bajie (perint. 豬八戒; yksinkert. 猪八戒; pinyin: Zhū Bājiè; Wade-Giles: Chu Pa-chieh; kirjaimellisesti "kahdeksan kiellon sika") on puoliksi ihminen ja puoliksi sika. Hän rakastaa syömistä, juomista ja naisia.


title: Xiyouji

text: Sha Wujing (沙悟凈; pinyin: Shā Wùjìng; Wade-Giles: Sha Wu-ching; kirjaimellisesti "puhtauden tiedostamisen hiekka") on punatukkainen, osittain kalju hurjimus, jonka kaulaa koristi yhdeksän hänen aikaisemmin tappamansa Intiaan pyhiä kirjoituksia hakemaan pyrkineen munkin pääkalloa.


title: Xiyouji

text: Yulong Santaizi (perint. 玉龍三太子; yksinkert. 玉龙三太子; pinyin: Yùlóng Sāntàizǐ) oli Lohikäärmekuninkaan kolmas poika, jota oli rangaistu isänsä helmen polttamisesta. Hän toimi munkki Tripitakan ratsuna.


title: Fullsteam Records

text: Fullsteam eli Fullsteam Records Oy on suomalainen musiikin monitoimitalo, jonka toimintaan kuuluvat ohjelmatoimisto Fullsteam Agency, levy-yhtiö Fullsteam Records, kustannusyhtiö Fullsteam Publishing Oy, manageritoimisto Fullsteam Management Oy, Indie Center -treenikämppäkeskus ja oheistuotteet. Kokonaisuudesta käytetään myös nimeä Fullsteam Family.


title: Fullsteam Records

text: Fullsteam Agency toimii keikkamyyjänä, tapahtumajärjestäjänä sekä ulkomaalaisten artistien maahantuojana. Edustamansa noin 80 kotimaisen artistin lisäksi Fullsteam Agency on tuonut Suomeen yli tuhat ulkomaista esiintyjää, kuten Prince, Macklemore & Ryan Lewis, Pet Shop Boys, The National, Justin Bieber, Knife Party, The Prodigy, Lana Del Rey, Fleet Foxes, Flaming Lips, Michael Bublé, Social Distortion, Rush, Lily Allen, Mars Volta, Interpol, Billy Talent, The Sounds, Sigur Ros, Opeth, Dream Theater, Belle And Sebastian ja Gogol Bordello.


title: Fullsteam Records

text: Fullsteam Records -levymerkin pääasiallisiin tyylilajeihin kuuluu alternative rock, punk, hardcore ja indie rock ja se on painottanut toimintaansa kansainvälistyviin bändeihin. Yhtiölle levyttämään muun muassa Disco Ensemble, Ismo Alanko, Euro Crack, Rubik, Lapko ja Damn Seagulls. Lisäksi levymerkillä on elektroniseen- ja hiphop-musiikkiin keskittyvä "1000 Records" alamerkki, joka on julkaissut esimerkiksi Ceebrolisticsin ja Pedestrian's Motorin levyjä.


title: Fullsteam Records

text: Musiikkiteollisuuden vuosittainen Musiikki & Media -tapahtuma on palkinnut Fullsteam Records Oy:n vuosina 2004, 2005, 2006, 2007, 2008, 2009 ja 2013 Industry Awards -gaalassa vuoden indie-yhtiöksi sekä vuosina 2012 ja 2013 vuoden ohjelmatoimistoksi sekä vuoden 2012 agentiksi (Ari Koskinen), vuoden 2012 promoottoriksi (Artemi Remes), vuoden 2012 tapahtumatuottajaksi (Heidi Aho), vuoden 2012 ja 2013 manageriksi (Virpi Immonen) sekä vuoden 2013 promoottoriksi (Juha Kyyrö).


title: Fullsteam Records

text: Oman toimintansa ohella Fullsteam Recods Oy on toiminut osakkaana myös muissa yrityksissä, kuten Tampereen ja Turun Klubi-ravintoloissa, Lost in Music -kaupunkifestivaalissa ja Supersounds Music -jakeluyhtiössä.


title: Fullsteam Records

text: Yhtiön palveluksessa työskentelee 22 henkilöä ja sen liikevaihto on noin kuusi miljoonaa euroa vuodessa.


title: Fullsteam Records

text: Fullsteam Records -levymerkin perustivat vuonna 2002 Juha Kyyrö ja Johannes Ylinen, ja se toimi aluksi harrastuspohjalta Juha Kyyrön toisen yhtiön Sitruunamaailman alamerkkinä keskittyen pelkästään levyjen julkaisuun. Vuoden 2003 lopulla perustettiin Fullsteam Records Oy, jonka toimintaan kuului levy-yhtiön lisäksi oheistuotteet ja Indie Center -treenikämppäkeskus. Johannes Ylinen jättäytyi pois yhtiön toiminnasta vuonna 2005, ja ohjelmatoimisto Fullsteam Agency perustettiin vuonna 2006.


title: Fullsteam Records

text: Fullsteam Records Oy tuli osakkaaksi Supersounds Music -jakeluyhtiöön vuonna 2006, ja vuosina 2007–2010 se oli osakkaana myös Tampereen ja Turun Klubi-ravintoloissa ja Lost in Music -kaupunkifestivaalissa.


title: Fullsteam Records

text: Musiikinkustannusyhtiö Fullsteam Publishing Oy perustettiin vuonna 2008 ja Manageritoimisto Fullsteam Management Oy aloitti toimintansa vuoden 2013 alussa .


title: Orbital Sciences Corporation

text: Orbital Sciences Corporation (OSC) oli yhdysvaltalainen avaruusteknologiayhtiö. Helmikuussa 2015 Orbital ja osa Alliant Techsystemsistä yhdistyivät uudeksi Orbital ATK -yhtiöksi.


title: Orbital Sciences Corporation

text: Yhtiö perustettiin vuonna 1982. Sen perustajat David Thompson, Bruce Ferguson ja Scott Webster tuolloin olivat juuri valmistuneet MBA:iksi Harvard Business Schoolista. Heidän lopputyönsä siellä oli tutkielma avaruustekniikkayhtiöstä.


title: Orbital Sciences Corporation

text: Yhtiön pääkonttori perustettiin Viennaan, Virginiaan. Teksasilainen aseteollisuusmiljonääri antoi heille rahoituksen yrityksen perustamiseen ja ohjasi mm. eri avaruuslaitteiden värähtelytestaustöitä heidän yritykseensä.


title: Orbital Sciences Corporation

text: Reaganin hallinnon kiihdyttäessä varustelutuotantoa merkittävästi Orbital Sciences sai tehtäväkseen Pegasus-ohjuksen. Se on lentokoneesta laukaistava kantoraketti. Tuohon aikaan pohdittiin ilmasta laukaistavien risteilyohjusten lisäksi ballististen ohjusten pitämistä jatkuvasti ilmassa laukaisuvalmiudessa kuten sukellusveneohjukset. Vuodesta 1987, jolloin varustelun tahti hidastui, alkaen yhtiö sai kantoraketilleen runsaasti tilauksia muun muassa NASA:lta. Mikrosatelliittien valmistus oli alkanut ja kasvanut. Pitkän aikaa Pegasus oli ainoa kohtuullisen halpa kantoraketti pienten satelliittien, etenkin mikrosatelliittien, laukaisuun. Sittemmin markkinoille on tullut lukuisia venäläisiä kantoraketteja.


title: Orbital Sciences Corporation

text: Pegasus on edelleen yhtiön päätuotteita laukaisinpuolella. Yhtiön muut kantoraketit, Taurus (ensilento 1994) ja Minotaur, on myös nimetty kreikkalaisen mytologian mukaan. Niiden myynti on ollut vähäistä.


title: Orbital Sciences Corporation

text: Vuonna 2005 yhtiö oli laukaissut 500 satelliittia. Vuonna 2006 yhtiö sai osuuden NASA:n miehitettyjen lentojen Orion CEV-hankkeesta.


title: Orbital Sciences Corporation

text: Vuonna 1988 yhtiössä oli jo 500 ihmistä töissä. Vuonna 1990 se haki lisää pääomaa pörssistä ja aloitti yhdysvaltalaisten radioamatöörien avustuksella rakentaa tietoliikennesatelliittikonstellaatiota, jotka olivat tuolloin muodissa, edustaen dotcom-kuplan alkupäätä. Orbcomm-yhtiön satelliittien suunnittelusta kertova kirja Silicon Sky kertoo dotcom-kuplasta yleisemminkin: kahvia meni paljon kuten vanhoina hyvinä aikoina, tupakkaa vähemmän ja työaikaa enemmän. Nuoret suunnittelijat opiskelivat asioiden perusteita yrittäen samalla saada jotain suunniteltua. Satelliitteja piti tulla 28 kappaletta LEO-radoille. Yhtiön pörssikurssi nousi jyrkästi kuten teknologiayhtiöiden osakkeet tuolloin tekivät. ORBCOM-satelliitteja on taivaalla ilmeisesti radioamatöörien AMSAT-organisaation antamien konkarivahvistusten ansiosta. Yhtiössä käytiin 1990-luvun lopulla valtataistelua rakettipuolen ja tietoliikennesatelliittipuolen välillä.


title: Orbital Sciences Corporation

text: 1993 se perusti Orbimage-yhtiön, jonka tarkoitus oli myydä satelliittien kuva-aineistoa ja rakentaa omia kaukokartoitussatelliitteja ja myydä niiden kuva-aineistoa. Terrorisminvastaisen sodan jälkeen ko. satelliittien data on tullut Yhdysvaltain viranomaisten ostamaksi.


title: Orbital Sciences Corporation

text: 1990-luvun lopulta alkaen yhtiö on saanut riittävän määrän tilauksia sekä NASA:lta että Yhdysvaltojen asevoimilta. 1997 työvoima oli 2500 ihmistä, kun yhtiö oli ostanut hiipuvan Fairchildin Space and Defence-yhtiön. Vuonna 1997 se osti kanadalaisen CTA-yhtiön.


title: Orbital Sciences Corporation

text: Vuonna 1999 yhtiö toimitti NASA:lle version X-34-koneesta, josta kaavailtiin monien muiden 1990-luvun X-koelentokoneiden ohella sukkulaa, jota voisi operoida kuten lentokonetta. Sen kehityskausi oli kylmän sodan jälkeisen ilmailu- ja avaruustekniikan lamakauden aikaa. NASA lopetti Clintonin kaudella tällaiset hankkeet ja mm. Orbital Sciences etsi sen seurauksena ydinliiketoimintojaan.


title: Orbital Sciences Corporation

text: Vuonna 2001 OSC:n osakkeen hinta oli hieman yli dollarin, kun se 1990-luvun puolivälissä oli 50 dollaria. Vuonna 2002 Orbimage siirtyi konkurssisaneerauksen suojiin.


title: Orbital Sciences Corporation

text: Yhtiön rakettitekniikan tuottoisin liiketoiminta kohdistuu 2000-luvulla ei-kaupalliseen ohjustentorjuntaohjussektoriin. Ohjuspuolustushanke toi miltei miljardi dollaria yritykseen, jonka työvoima oli pudonnut 25% parissa vuodessa. Vuonna 2004 yhtiöllä oli varaa laajentaa T&K-toimintaansa hypersooniseen propulsioon, jota käytettiin NASA:n X-43-aluksessa.


title: Orbital Sciences Corporation

text: Yhtiön työvoima nousi 2006 jälleen 3000 ihmiseen.


title: Orbital Sciences Corporation

text: Vuonna 2010 yhtiö osti General Dynamicsin Arizonassa sijaitsevan satelliittitehtaan, GD Advanced Information Systemsin. Tehdas on entinen Spectrum Astro, Inc., joka on rakentanut 15 pientä ja keskikokoista satelliittia lähinnä Yhdysvaltain ilmavoimille ja -laivastolle, NASA:lle ja Missile Defense Agency:lle.


title: Helsingin valloitus

text: Helsingin valloitus on Eino Leinon 136-sivuinen, Suomen sisällissodan aikaan sijoittuva omaelämäkerrallinen romaani. Minerva kustansi sen vuonna 1918, jolloin kysyntää oli kahdelle painokselle.


title: Helsingin valloitus

text: Kainuun Eino Leino -seuran mukaan kirja on tilauksesta tehty ja "hätiköiden kokoonkyhätty.", ja perustuu eräiden sotilasviranomaisten muistiinpanoihin.


title: Helsingin valloitus

text: Romaani kertoo siitä, miten Eino Leino jäi punaisten noustua valtaan mottiin Hotelli Kämpiin. Hotellissa oli hänen lisäkseen vain toinen suomalainen useiden ulkomaalaisten joukossa. Kumpikin heistä oli aikonut matkustaa pois Helsingistä palatakseen työnsä pariin. He eivät kuitenkaan oivaltaneet lähteä ajoissa, koska lakkoihin oli jo vuodesta 1905 alkaen totuttu. Tämän takia he joutuivat odottamaan kuukausia, ennen kuin Saksan joukot vapauttivat kaupungin.


title: Helsingin valloitus

text: Luvut on otsikoitu seuraavalla tavalla: "Ensimmäinen luku – Onnettomuustoverit – Ennakkotiedot – Optimistinen mieliala – Ensimmäiset vaikutelmat – Ammuntaa ja mielipuolisuutta – Tulevaisuuden sosialisti – Yksityinen tietotoimisto".


title: Helsingin valloitus

text: Valkoisten menestys Pohjanmaalla tuli tietoon Helsingissä ja tilanteen muuttuminen pian vaikutti todennäköiseltä. Tampereen valloitus oli kuitenkin paljon vaikeampi toteuttaa.


title: Helsingin valloitus

text: Pääkaupungissa junamiehistöt oli valjastettu punaisten käyttöön ennakkovalmisteluilla. Senaatin vangitsemista kaavailtiin. Punaiset asettivat vartiot muun muassa lehtien toimitusten oville. Punakaartin joukot vaikuttivat kurittomilta ja osin venäläisten agitaattorien ohjailemilta. Hajanaisia taisteluita esiintyi muun muassa Mikonkadulla.


title: Helsingin valloitus

text: Leino ja hänen toverinsa jäivät hotelliin, jossa illat muodostuivat pitkiksi. Vähitellen miehet herpaantuivat alun jännityksen jälkeen. Rintamatietoja ei enää tullut. Hotellin ulkomaisista vieraista useimmat olivat venäläisiä, jotka olivat paenneet vallankumouksen jaloista.


title: Helsingin valloitus

text: Kansakoulunopettajat edustivat valkoisten aktiivista vastarintaa kieltäytymällä yhteistoiminnasta punaisten kanssa. Monien perheiden lapset, palvelijat jne. pyrkivät pois punaisesta Helsingistä valkoisten joukkoihin. Sen suurempaa vastarintaa ei kaupungissa puhjennut. Punaisten vartioasemia oli kaupungissa runsaasti.


title: Helsingin valloitus

text: Svinhufvudin pako jäänmurtajalla Rääveliin eli Tallinnaan oli ilahduttava tarina kaupunkiin jääneille, myös Leinolle. Hän ja hänen toverinsa arvelivat punaisten johdon pakenevan, kunhan tilanne rintamalla muuttuu. Huhu Svinhufvudin matkasta Saksaan ja sopimuksesta Saksan kanssa levisi kaupungilla.


title: Helsingin valloitus

text: Leino tapaa tamperelaisen punaisen taiteilijan, Arjatsalon, joka oli ollut Leinon lapsuusystävä. Hän toimi Punaisen Ristin palveluksessa mutta myös kirjoitti, miten valkoiset rääkkäsivät vangiksi jääneitä punaisia. Leino kuuli tarinoita punaisten johdon vierailuista Leninin ja Trotskin luo. Muun muassa Arjatsalo oli aikeissa matkustaa Venäjälle. Tämä jo kertoi jotain punaisten johdon heikentyneestä uskosta mahdollisuuksiinsa.


title: Helsingin valloitus

text: Kaupungilla alkoi liikkua huhu, että saksalaiset ovat nousseet maihin Helsingin lähistölle. Se tiedettiin, että Saksa oli vaatinut Venäjän sota-alusten vetäytymistä Helsingin satamista. Tässä vaiheessa Tallinna oli Saksan miehittämä ja sieltä oli vetäytynyt Helsinkiin venäläisiä.


title: Helsingin valloitus

text: Punaisten rauhanlähetystö otti Leinoon yhteyttä pyytäen häntä allekirjoittamaan julistuksen, joka julkaistaisiin Työmiehessä tai Tiedonantajassa. Leino kieltäytyi. Ruotsin sosialistit olivat yrittäneet tehdä joitakin välitystoimia, mutta niillä ei ollut vaikutuksia sisällissodan kulkuun.


title: Helsingin valloitus

text: Kirjailijana Leino tuntee Työmiehen päätoimittajaa Irmari Rantamalaa kohtaan ymmärrystä.


title: Helsingin valloitus

text: Saksalaiset operoivat Turun saaristossa ja Ahvenanmaalla. Tämä loi huolta Helsingissä: kuinka kauan kaupungin vapauttamista vielä pitäisi odottaa? Kenraali Mannerheimia pilkattiin oikeistopiireissä Laiska-Jaakoksi ja Fabius Cunctatoriksi. Saksan lentokoneiden ilmestyminen Helsingin taivaalle oli monelle lohdullinen näky. Punaiset valmistautuivat räjäyttämään asevarastojaan. Tilanteesta perillä olevat kaupunkilaiset alkoivat pelätä koko Helsingin tuhoa.


title: Helsingin valloitus

text: Ajan tappaminen hotellissa alkoi käydä ihmisten hermoille. Tätä lievitettiin shakin peluulla toisinaan jopa ympäri vuorokauden. Saksalaisten saavuttua alkoivat taistelujen äänet lähestyä. Leppävaara oli vallattu ja Töölössä taisteltiin. Myös muualla kaupungilla esiintyi taisteluja. Lopulta Leino tovereineen alkaa huolestua omasta hengissä säilymisestään.


title: Puhun Brunon kanssa

text: Puhun Brunon kanssa oli Italian johtajan Benito Mussolinin surukirja tunnetun lentäjäpoikansa onnettomuuskuoleman jäljiltä. Suomeksi sen julkaisi Otava vuonna 1943. Kirjan käänsi italiasta Marjatta Tissari. Kirjan suomenkielisessä laitoksessa on 119 sivua.


title: Puhun Brunon kanssa

text: Kirja alkaa Bruno Mussolinin kuolemasta 7. elokuuta 1941. Kirja kertoo Bruno Mussolinin elämästä ja sitä kautta Benito Mussolinin perheen elämästä. Bruno syntyi Milanossa 22. huhtikuuta 1918. Italia oli tuolloin I maailmansodassa. Syntymän aikaa Benito Mussolini otti osaa sotaan lehtimiehenä kuvaten, kun jokin tehdas lahjoitti talkootyöllä tehdyn tykin asevoimille.


title: Puhun Brunon kanssa

text: Vuonna 1929 perhe muutti Roomaan, Benito Mussolinin fasistien saadessa kasvavaa valtaa Italiassa. Bruno kävi lukiota ja kirjoitteli koulun lehteen salanimellä jännitystarinoita. Urheilu ja elokuvien katselu kiinnostivat enemmän kuin lukeminen. Kirja paljastaa Beniton, entisen sosialistin, elämänilon varallisuuden kasvaessa - aamuiset ratsastusretket, pojalle metsästysretkiä Afrikkaan ja laivaristeilyjä (2. luokan hytti, kirja väittää), koko perhe rakastaa teatteria, oopperaa jne. Kirja kertoo fasistien lapsiin suuntautuneesta kasvatuksesta: pienille oli balillat, isommille avantgardistit, ohjatut univormupukuiset lapsiryhmät. 1938 Bruno avioitui Gina Rupertin kanssa ja avioliitosta syntyi 6. maaliskuuta 1940 tytär Marina.


title: Puhun Brunon kanssa

text: Pääosa kirjasta kertoo Brunon elämästä sotilaslentäjänä. Hän osallistui Etiopian valloitukseen. Myöhemmin hän pyrki ennätyslentoihin Vihreät päästäiset-koneilla (Sorci verdi tarkoittaa italiassa jotain hyvin harvinaista). Ne olivat S.79-koneita, jotka ryhmänä lensivät maailmanennätyksiä Italian sisäisillä lennoilla. Seuraavaksi lennot suuntautuivat Etelä-Amerikkaan - Rio de Janeiroon asti. Tämän jälkeen Bruno sai tehtäväkseen rakentaa Italiasta Etelä-Amerikkaan yltävän lentolinjan. Kap Verde oli välilaskupaikka. Afrikassa Brunolla oli aikaa käydä elefantinmetsästykselläkin. Hän otti osaa Maltan ja Kreikan pommituksiin lentäen CANT Z.1007 bis-pommikoneella.


title: Puhun Brunon kanssa

text: Bruno Mussolini kuoli 7. elokuuta 1941, kun hänen ohjaamansa Piaggio P-108-koneen nousussa moottori sammui ja kone syöksyi alas.


title: Kuusakoski

text: Kuusakoski Group Oy on teollinen kierrätysalan yritys. Yrityksen perusti Donuard Kuschakoff Viipurissa vuonna 1914. Yritys on lähes sataprosenttisesti Kuusakosken suvun hallussa. Liikevaihdosta noin 70 prosenttia tulee ulkomailta.


title: Kuusakoski

text: Kuusakoski kerää kierrätettävät materiaalit, prosessoi ne ja toimittaa ne teollisuuden raaka-aineiksi. Tärkeimpiä tuotteita ovat kierrätysteräs, ruostumaton teräs ja alumiinivaluseokset teräs- ja valimoteollisuuden tarpeisiin. Metallien ohella Kuusakoski kierrättää muun muassa rakennusjätettä ja kuitumateriaaleja. Lisäksi Kuusakoski valmistaa metallien kierrätykseen sekä ympäristön huoltoon käytettäviä laitteita ja laitoksia. Kuusakoski tuottaa myös yrityksille ja yksityishenkilöille erilaisia lisäarvopalveluja, kuten tietoturvallisia tuhoamispalveluja.


title: Kuusakoski

text: Konserniin kuuluu lisäksi valimoyhtymä Alteams, joka valmistaa valukomponentteja muun muassa matkapuhelin- ja ajoneuvoteollisuudelle.


title: Inkoinen

text: Inkoinen on Raision kaupunginosa, joka rajoittuu Turun Pernoa vasten. Siellä toimii kaupungin jätevedenpuhdistamo, ja Naantalin pikatie sekä Turun ohikulkutie menevät sen läpi. Pienteollisuutta ja pientaloasutusta. Museokohde Krookilan kotiseutukeskus sijaitsee Inkoisissa. Se on Turun rajan vieressä.


title: Inkoinen

text:
Inkoisen kaupunginosaan kuuluvat asuinalueet ovat Metsäaron asuinalue, Inkoisen pientaloalue ja Krookila.
Inkoisessa asui vuonna 2015 2132 asukasta, eli 8,7 prosenttia Raision väestöstä.


title: Inkoinen

text: Inkoisen kaupuginosan läpi kulkee Pernontie eteläpohjoissuunnassa, ja länsi-itäsuunnassa Upalingontie


title: Inkoinen

text: Inkoisen korkein kohta sijaitsee Pernontien varella Inkoisen kaupunginosan pohjoisissa osissa, kohta on 39,4 metriä merenpinnan yläpuolella.


title: Inkoinen

text: Alueella toimii on sesonkiaikana toimiva puutarhaliike, ja grillikioski.


title: Inkoinen

text: Inkoisissa toimii yksi ala-aste Krookilan koulu, jossa toimii vuosiluokat 1-2, lisäksi Metsäaron päiväkoti.


title: Inkoinen

text: Aivan alueen pohjoisossa Pernontien varella sijaitsee leipomo-kahvila.


title: Inkoinen

text: Metsäaron asuinalue on pientaloasutusta, mutta alueella on 10 kerrostaloa sekä pari rivitaloa. Päiväkodin vierustassa on leikkikenttä sekä pieni hiekkakenttä. Alueella on joitakin palveluita kuten grillikioksi ja sesonkiaikana toimivat puutarhaliike.


title: Inkoinen

text: Krookila on yksi Inkoisen asuinaluista, alue on pääosin rivitalovoitoista, mutta rivitaloalueen itäpuolella on myös omakotitaloja, sekä myös pienteollisuusalueen kaakkoispuolella.


title: Inkoinen

text: Alueella on iso leikkikenttä ja sen vierustassa hiekkakenttä, talvisin se on jäädytetty ja kentällä voi pelata esimerkiksi jääkiekkoa.


title: Inkoinen

text:
Inkoisen pientaloalue on yksi Inkoisen asuinalueista, alue sijaitsee Metsäaron asuinalueen ja Krookilan välissä. Alue on pääasiassa
omakotitalo voitoista, mutta alueella on myös jokin rivitalo.


title: Inkoinen

text: (Upalinko) on asumaton alue Raision että Turun rajamailla.


title: Big Punisher

text: Christopher Lee Rios eli Big Pun (lyhennetty Big Punisher:sta) (10. marraskuuta 1971 – 7. helmikuuta 2000) oli yhdysvaltalainen hip hop -muusikko. Hänellä oli puertoricolaisia sukujuuria.


title: Big Punisher

text: Big Pun syntyi Bronxissa. Hän aloitti uransa tekemällä yhteistyötä muiden artistien, kuten The Beatnutsin ja Fat Joen kanssa. Hän sai sopimuksen sooloartistina ja julkaisi vuonna 1998 debyyttialbumin "Capital Punishment". Se oli välitön menestys, myi platinaa ja nousi Billboardin 200-listan viidennelle sijalle. Levy oli myös ehdolla Grammy-palkinnon saajaksi. Big Pun oli jäsen ryhmässä Terror Squad.


title: Big Punisher

text: Big Pun kärsi aikuisiällään vaikeista ylipaino-ongelmista ja jätti kesken Duken yliopiston painonpudotusohjelman, hän painoi yli 300 kg. Hän sai 7. helmikuuta 2000 sydänkohtauksen White Plainsissa ja menehtyi vain 28 vuoden iässä. Postuumisti julkaistiin studioalbumit "Yeeeah Baby" (2000) ja "Endangered Species" (2001).


title: Crespi d’Adda

text: Crespi d’Adda on 1800-luvulta peräisin oleva teollisuuskylä Italiassa Capriate San Gervasion kunnassa Addajoen vasemmalla rannalla joen itäpuolella. Tekstiilitehtailija Cristoforo Benigno Crespi perusti tekstiilitehtaan ja asutuksia sen työntekijöille vuonna 1875 hankkimallaan maa-alueelle. Hänen poikansa Silvio Crespi muokkasi sen nykyiseen asuunsa, kun hän muutti työläisten asunnot yhden perheen kotitaloiksi. Crespit omistivat kylän 1930-luvulle saakka mutta joutuivat myymään sen laman takia. Tämän jälkeen Crespi d’Addalla on ollut useita omistajia, ja työläisten asunnot on myyty yksityisille. Itse tehdas lopetti toimintansa 2003.


title: Crespi d’Adda

text: Crespi d’Adda on valittu Unescon maailmanperintöluetteloon esimerkkinä yritysten omistuksessa olleista teollisuuskylistä. Se suunniteltiin aikoinaan selvien geometristen sääntöjen mukaan, ja työntekijöiden 50 asuntoa on sijoitettu tarkasti kolmeen riviin. Päätien toisella puolella on tehdasrakennus, ja alueella on lisäksi Crespien keskiaikaista linnaa muistuttava talo, kirkko ja hautausmaa.


title: Crespi d’Adda

text: Busto Arsiziosta kotoisin ollut tekstiilitehtailija Cristoforo Benigno Crespi osti vuonna 1875 neliökilometrin laajuisen alueen Brembo- ja Addajokien välisestä laaksosta. Hänen tarkoituksenaan oli perustaa puuvillatehdas Addan varrelle. Crespi päätti rakentaa työntekijöille kolmikerroksisia usean perheen asuttavia taloja, jotka rakennettiin vuoden 1878 alussa. Tehdas käynnistyi 25. heinäkuuta 1878, jolloin siellä oli 10 000 kehruukonetta.


title: Crespi d’Adda

text: Perustajan poika Silvio Crespi muutti tehdaskylää saatuaan yrityksen omistukseensa vuonna 1889. Nuorempi Crespi suosi puutarhallisia yhden perheen taloja, joiden rakennuttamisen hän aloitti 1892. Silvio Crespi valitsi uuden talomallin saatuaan kokemuksia Ranskasta, Saksasta ja erityisesti Englannista, missä hän havaitsi työntekijöiden rauhattomuuden tiivisti asutuissa kerrostaloissa. Hän koki, että nykyaikaisen yrittäjän oli huolehdittava työntekijöidensä elinoloista. Crespi pyrki samalla voittoihin, sillä hän uskoi, että rauhallinen ja elinoloihinsa tyytyväinen työntekijä olisi tuottoisampi kuin rauhaton työntekijä. Uusien asuntojen lisäksi Crespi muokkasi kylää muutenkin, sillä hän rakennutti vesivoimalan tuomaan ilmaista sähköä työntekijöille, julkisia käymälöitä ja pesutiloja, klinikan, koulun, pienen teatterin, urheilukeskuksen ja talon sekä paikalliselle papille että lääkärille.


title: Crespi d’Adda

text: Crespin suku omisti Crespi d’Addan kylän ja tehtaan 1930-luvulla saakka, ja siellä valmistettiin lankaa ja puuvillakudosta erilaisiin tekstiileihin. Tehdas kuitenkin kärsi monen muun italialaisen teollisuusyrityksen tavoin fasismin ajan Italiassa. Kriisistä selviämiseksi Crespi d’Adda ja kaksi muuta tekstiilitehdasta perustivat Stabilimenti Tessili Italianin, jonka osakkaana myös Crespit olivat hetken. STI liittyi 1970 Manufattura Rossari & Varziin, joka lopetti toimintansa vain kaksi vuotta myöhemmin. Sen jälkeen sen osti Addafilo- ja Inditex-ryhmittymät. Legler osti muutaman vuoden aikana muiden osakkaiden osuudet, ja siitä tuli Crespi d’Addan ainoa omistaja vuonna 1976. Legler myi suurimman osan taloista pois ja lopulta koko tehtaankin Polli-yhtymälle. Tehtaassa työskenteli 1990-luvulla noin 600 ihmistä, kun tuotannon huippuvuosina tehtaassa oli noin 3 200 työntekijää. Tehdas lopetti toimintansa vuonna 2003, mutta suurin osa taloista on edelleen asuttuja.


title: Crespi d’Adda

text: Crespi d’Addan pohjakaava on geometrinen, ja kylän jakaa kahteen osaan Capriatesta tuleva päätie. Sen oikealla puolella Addajoen vasemmalla rannalla sijaitsee keskiaikaisilla ornamenteilla koristeltu tehdasrakennus. Sen toimistotilat suunnitteli Ernesto Pirovano, joka oli vastuussa monista Silvio Crespin aikaisista rakennusprojekteista.


title: Crespi d’Adda

text: Tehtaan vieressä on Crespin keskiaikaista linnaa muistuttava huvilarakennus. Pirovano suunnitteli vuonna 1897 valmistuneen rakennuksen, jossa yhdistyvät lombardialaiset uusgoottiset elementit, veistokset ja maalaukset Veneton alueen maurilaisiin vaikutteisiin.


title: Crespi d’Adda

text: Päätien toisella puolella on työntekijöiden asunnot kolmeen riviin sijoitettuna. Taloja on yhteensä 50, ja ne on koristeltu terrakottalla. Niissä on lisäksi valuraudasta ja tiilistä tehtyjä yksityiskohtia, ja jokaista taloa ympäröi nurmikko ja pieni puutarha. Talojen yksityiskohdissa on myös jonkin verran variaatioita.


title: Crespi d’Adda

text: Suoraan tehtaan edessä ovat koulu ja kirkko, joka on kopio Crespien kotikaupungissa Busto Arsiziossa sijaitsevasta Santuario di Santa Maria di Piazza -kirkosta. Sen suunnitteli Luigi Cavenaghi, ja se rakennettiin vuosina 1891–1893. Koulun lisäksi kirkon vieressä on teatterirakennus. Alueen eteläosassa on hautausmaa, jossa on Gaetano Morettin suunnittelema art nouveau -tyyliä edustava Crespien mausoleumi.


title: Crespi d’Adda

text: Crespi d’Adda on suojeltu Italian luonnonkauneuksien suojelulaissa historiallisesti merkittävänä kaupunkikeskuksena, ja lisäksi Crespien mausoleumi on suojeltu yksittäisenä monumenttina. Unescon maailmanperintöluetteloon se valittiin vuonna 1995. ICOMOS:n arvion mukaan Crespi d’Adda on poikkeuksellisen hyvin säilynyt yrityksen omistuksessa ollut 1800-luvun lopussa tai 1900-luvun alussa rakennettu kaupunkialue.


title: Crespi d’Adda

text: Crespi d’Adda ei varsinaisesti ole matkailukohde, sillä alueen jokainen talo on edelleen asuttu eikä tehdas ole auki vierailijoille. Associazione Culturale Villaggio Crespi -järjestö järjestää kuitenkin sinne kiertokäyntejä ja pyrkii samalla myös suojelemaan alueen kulttuuriperintöä.


title: Shui hu zhuan

text: Shuihu zhuan (yksinkertaiset merkit: 水浒传, perinteiset merkit: 水滸傳; "Vesirajan tai vedenvarren tarinat"); on yksi kiinalaisten "Neljästä huomattavasta romaanista".


title: Shui hu zhuan

text: Romaani perustuu historialliseen tarinaan Song-dynastian ajan kapinallisesta Song Jiangista ja hänen tovereistaan. He toimivat Huaijoen alueella ja lopulta antautuivat hallituksen joukoille vuonna 1121. Romaanin tapahtumien pääympäristönä on kuitenkin Shandongin maakunnan lounaisosan Liang-vuori ympäröivine vesistöineen ja marskimaineen (Song-dynastian aikana Keltaisenjoen uoma kulki alueen halki).


title: Shui hu zhuan

text: Nykytiedon mukaan teoksen on koonnut Shi Naian ja muokannut Luo Guanzhong 1300-luvulla eli noin 200 vuotta historiallisten tapahtumien jälkeen. Romaanissa yhdistyvät historialliset tapahtumat ja niistä alkunsa saaneet kansantarinat ja näytelmät sekä kirjoittajien kirjallinen luovuus yhdeksi Kiinan tunnetuimmista ja rakastetuimmista teoksista.


title: Shui hu zhuan

text: "Shuihu zhuan" on ollut kiellettyjen kirjojen listalla useaan otteeseen Ming- ja Qing-dynastioiden aikana, koska siinä ihailevaan sävyyn kerrotaan auktoriteettien ylivaltaa vastustavista henkilöistä ja heidän teoistaan, ja ylistetään "vihreiden metsien lainsuojattomia", jotka Robin Hood -tyyliin ryöstävät rikkaita vallan väärinkäyttäjiä. Kielloista huolimatta kirja onnistui leviämään laajalle.


title: Shui hu zhuan

text: Varhaisin japaninkielinen käännös "Suikoden" on vuodelta 1757, ja useita uusia käännöksiä on tehty myöhemmin. Tunnetuimpia englanninkielisiä käännöksiä ovat olleet Pearl S. Buckin "All Men Are Brothers","Kaikki miehet ovat veljeksiä" vuodelta 1933, sekä parhaimpana englanninnoksena pidetty Sidney Shapiron "Outlaws of the Marsh", "Marskimaan lainsuojattomat", vuodelta 1980. Uusin englanninnos on Alex ja John Dent-Youngin "The Marshes Of Mount Liang", 1994. Teos tunnetaan englanniksi myös nimellä "Water Margin". Teosta ei ole käännetty suomeksi.


title: Viktor Tsoi

text: Viktor Robertovitš Tsoi (, ) (21. kesäkuuta 1962, Leningrad, Venäjän SFNT – 15. elokuuta 1990 Ķesterciems, Latvian SNT) oli neuvostoliittolainen rockmuusikko. Hän oli Kino-yhtyeen keulahahmo, laulaja-lauluntekijä ja kitaristi.


title: Viktor Tsoi

text: Tsoi syntyi Leningradissa venäjänkorealaisen insinööri-isän Robert Maksimovitš Tsoin ja venäläisen liikunnanopettajaäidin Valentina Vasiljevna Gusevan ainoana lapsena. Tsoin isoisoisä Choi Yong-nam oli kotoisin Korean Sŏngjinistä, Hamgyŏngin maakunnasta.


title: Viktor Tsoi

text: Viktor pantiin 12-vuotiaana taidekouluun, jossa hän sai ensimmäiset kokemuksensa musiikkiyhtyeessä soittamisesta "Maksim Paškov"in kanssa. Opinnot eivät kuitenkaan edistyneet toivotulla tavalla, ja hänet määrättiin ammattikouluun, josta hän valmistui puusepäksi. Musiikkiharrastusta hän ei kuitenkaan jättänyt, vaan osallistui 1970-luvulla erilaisiin soittoprojekteihin, muun muassa vanhan koulukaverinsa "Aleksei Rybinin" kanssa "Piligrimy"-yhtyeessä.


title: Viktor Tsoi

text: 1980-luvulle tultaessa Tsoi alkoi entistä enemmän viihtyä Leningradin punk-piirien johtavien vaikuttajien "Maik"in ja "Svin"in (suomeksi ″Sika”) kanssa. He saivat jonkinlaista kuuluisuutta järjestämissään epävirallisissa olohuonekonserteissa. Tsoi ja Rybin myös matkustivat Moskovaan ja osallistuivat rockvaikuttaja Artemi Troitskin järjestämiin yksityisiin punk-konsertteihin. Tällä matkalla Akvarium-yhtyeen Boris Grebenštšikov sattui näkemään Tsoin junassa soittamassa ja hakeutui hänen juttusilleen tarjoten nuorelle rokkarille apuaan. Grebenštšikov oli suuri nimi ja osa Neuvostoliiton rock-kermaa. Hänen kauttaan Tsoi pääsi piireihin ja tutustui maan johtaviin rokkareihin, muun muassa Sergei Kurjohiniin.


title: Viktor Tsoi

text: Niinpä vuonna 1981 Tsoi ja hänen kaksi toveriaan, Aleksei Rybin ja "Oleg Valinski" perustivat yhtyeen nimeltään "Garin i Giberboloidi", joka kohta pääsi legendaarisen Leningradin rock-klubin jäseneksi. Valinski joutui kohta armeijaan, mutta muut yhtyeen jäsenet alkoivat Grebenštšikovin johdolla nauhoittaa ensimmäistä albumiaan. Nauhoitus tapahtui oikeassa studiossa ja siihen osallistuivat kaikki Akvarium-yhtyeen jäsenet. Albumi nimeltään "45" ilmestyi seuraavana vuonna 1982. Yhteistyö Akvariumin kanssa jatkui koko vuosikymmenen ajan.


title: Viktor Tsoi

text: Syksyllä 1983 Viktor Tsoi hakeutui mielisairaalaan ja vietti siellä toista kuukautta. Näin hän välttyi asepalvelukselta ja sen jälkeen todennäköiseltä lähettämiseltä Afganistanin sotaan.


title: Viktor Tsoi

text: Kinosta tuli Venäjän musiikkihistorian tunnetuimpia populaarimusiikin esittäjiä. Se julkaisi 1980-luvulla useita levyjä ja esiintyi ahkerasti festivaaleilla ja konserteissa. Heistä tuli yksi rockin ”punaisen aallon” edustajista Yhdysvalloissa, mistä syystä heidän levyjään julkaistiin ja he tekivät konserttimatkan Yhdysvaltoihin.


title: Viktor Tsoi

text: Vuosikymmenen puolivälissä Tsoi laajensi uraansa myös elokuvan pariin. Aluksi hän esiintyi muutamissa harrastelijoiden lyhytfilmeissä ja myöhemmin kokopitkissä, kuten alma-atalaisen Nugmanovin elokuvassa "Igla" (suom. ″Neula”).


title: Viktor Tsoi

text: Vuonna 1988 ilmestynyt albumi "Gruppa Krovi" (suom. ″Veriryhmä”) saavutti ilmiömäisen suosion, niin että alettiin puhua kinomaniasta. Menestys jatkui seuraavana vuonna ja Kinosta tuli superyhtye, joka veti aina täydet konserttisalit. Myös Tsoin roolisuoritukset elokuvissa alkoivat saada huomiota ja myös virallista tunnustusta.


title: Viktor Tsoi

text: Vuonna 1985 Viktor avioitui Marianna Igorevna Rodovanskajan kanssa, josta tuli nyt Marianna Tsoi. He saivat poikalapsen, Aleksanderin eli "Sašan".


title: Viktor Tsoi

text: Tsoin viimeinen konsertti oli Moskovassa, kuuluisassa Lužnikin hallissa heinäkuussa 1990. Sen jälkeen Tsoi vetäytyi "Kasparjanovin" kanssa kesämökille Latvian Jūrmalaan nauhoittamaan materiaalia uutta albumia varten.


title: Viktor Tsoi

text: Ollessaan matkalla viemään tehtyjä nauhoja Leningradiin Tsoi joutui liikenneonnettomuuteen 15. elokuuta 1990 Tukumsin lähellä sijaitsevassa Ķesterciemsissä, Latviassa. Tsoi kuoli välittömästi hänen ohjaamansa Moskvitš-henkilöauton ajauduttua vastaantulevien kaistalle ja iskeydyttyä päin linja-autoa. Tutkimusten mukaan Tsoi nukahti autoonsa. Hän ei ollut juonut alkoholia vähintään kahteen vuorokauteen ennen kuolemaansa, joten nukahtamisen arvellaan johtuneen ylirasituksesta.


title: Viktor Tsoi

text: Yksi autossa ollut nauha pystyttiin pelastamaan, ja sillä olevat Tsoin lauluosuudet yhdistettiin yhtyetovereiden jälkeenpäin tekemiin soitinosuuksiin. Näin syntyneestä Чёрный альбом ("Tšornij albom", suom. ″Musta albumi”) tuli Tsoin ja Kino-yhtyeen kaikkein suosituin levy.


title: Viktor Tsoi

text: Tsoi haudattiin Pietarin Bogoslovskojen hautausmaalle. Hautapaikasta tuli hyvin pian pyhiinvaelluskohde samaan tapaan kuin Jim Morrisonin haudasta Pariisissa.


title: Viktor Tsoi

text: Tsoin kuoleman jälkeen suurin osa hänen musiikistaan julkaistiin uudelleen etupäässä teknisen laadun parantamiseksi. Näiden moskovalaisen Moroz-levy-yhtiön toteuttamien uudelleenjulkaisujen takana ja osittain tuottajana on ollut leski Marianna. Hän myös huolehti siitä, että levyllä esiintyneet muusikot ovat saaneet osansa niiden tuotosta. Tosin Marianna Tsoin ja entisten Kino-yhtyeen jäsenten välillä käytiin jopa oikeusriitoja Kinon kappaleiden tekijänoikeuksista . Marianna Tsoi on myös kirjoittanut yhdessä Rybinin kanssa Viktor Tsoista kirjan Totška otstšjota (Точка Отсчёта, suomeksi ″aloituspiste”) sekä puuhasi tälle patsasta Moskovan Arbat-kadulle. Hän myös toimi muiden pietarilaisten rock-artistien tuottajana ja edustajana. Marianna kuoli vuonna 2005 syöpään.


title: Viktor Tsoi

text: Suomalainen tv-toimittaja Reijo Nikkilä teki Viktor Tsoista ja Kino-yhtyeen esiintymisestä harvinaisen filmireportaasin vuonna 1987 Moskovassa.


title: Viktor Tsoi

text: Suomeksi Tsoin tekstejä on kääntänyt muun muassa Akseli Kajanto . Myös joensuulainen Folkswagen-yhtye on kääntänyt ja levyttänyt muutaman Tsoin kappaleen. Vielä useampi on heidän keikkaohjelmistossaan venäjäksi laulettuna..


title: Viktor Tsoi

text: Kino-yhtyeen tunnetuimpiin kappaleisiin kuuluva "Hotšu peremen!" (suomeksi ″Haluan muutosta!”, Хочу перемен!), jonka Viktor Tsoi esittää esimerkiksi kulttifilmi Assan (1987) loppukohtauksessa, joutui musiikkisensuurin kohteeksi Valko-Venäjällä vuonna 2011. Kappaleen julkinen esittäminen esimerkiksi radiossa kiellettiin. Tämä on synnyttänyt monenlaisia vastareaktioita. Esimerkiksi venäläisen television Ykköskanavan poliittista satiiria viljelevässä animaatiosarjassa "Mult Litšnosti" animoitu presidentti Lukašenka esittää Tsoin kappaleen ″sopivammin” sanoitettuna.


title: Osterit

text: Osterit ("Ostreidae") on meressä elävä simpukkaheimo, johon kuuluu toistakymmentä sukua. Joitakin osterilajeja viljellään ja kerätään luonnosta ihmisravinnoksi, ja ne ovat kulinaarisesti arvostettuja. Syötävien osterien levinneisyysalueet ovat istutusten myötä laajentuneet suuresti alkuperäisestä.


title: Osterit

text: Osterit ovat suosittua ja hienostuneena pidettyä ruokaa, ja niillä on usein arveltu olevan positiivinen vaikutus ihmisten seksuaaliseen kykyyn. Ostereiden ravintoarvo onkin suuri ja niissä on paljon vitamiineja ja kivennäisaineita, etenkin rautaa, kuparia ja jodia. Osterien kokonaisenergiasta 78 % on proteiineissa, 22 % rasvassa ja hiilihydraatteja ei ole lainkaan.


title: Osterit

text: Ylivoimaisesti suurin osterintuottajamaa on Kiina, joka vastaa 78 % kokonaistuotannosta. Kiinalaiset osterit käytetään säilöttyinä.


title: Osterit

text:
Perinteisesti länsimaissa osterit ostetaan elävinä ja ne säilytetään kylmässä lämpötilassa. Etenkin Ranskassa osterit myös syödään elävinä jääpediltä, mutta ne on mahdollista myös kypsentää.
Osterit avataan erityisellä osteriveitsellä, joka on noin 7–10 cm pitkä, litteä, teräväkärkinen ja tukevakahvainen veitsi. Veitsi ensin ujutetaan osterin sisään sivusta, minkä jälkeen veistä kääntämällä osteri aukeaa lähes itsestään. Tämän jälkeen jalka leikataan veitsellä poikki. Osterin tuoreus varmistetaan koskettamalla pikaisesti veitsellä kidusreunaa. Elävä osteri reagoi kosketukseen nopeasti supistumalla.


title: Osterit

text: Osterien tuotannossa on ongelmana herpesvirus, joka infektoi osterin lämpimän veden aikana, jolloin eläimen tulisi lisääntyä ja se on haavoittuvimmillaan.


title: Võ Chí Công

text: Võ Chí Công (7. elokuuta 1912 Quảng Nam, Ranskan Indokiina – 8. syyskuuta 2011 Hồ Chí Minhin kaupunki, Vietnam) oli vietnamilainen kommunistipuolueen poliittinen vaikuttaja, joka toimi muun muassa maansa maatalousministerinä, varapääministerinä ja presidenttinä vuosina 1987–1992.


title: Võ Chí Công

text: Công syntyi Vietnamin keskisessä maakunnassa vuonna 1912. Hän liittyi Indokiinan kommunistiseen puolueeseen 1935, ja hiljalleen hän alkoi saada lisää arvostusta puolueensa sisällä. Vuodesta 1976 Công toimi vuoden ajan kalastusministerinä, ja sen jälkeen maatalousministerinä (1977–1978). Vuosina 1976–1982 hän toimi myös varapääministerinä. Vuodet 1987–1992 Công oli Vietnamin presidenttinä.


title: Võ Chí Công

text: Presidenttikauden jälkeen Công toimi vielä Vietnamin kommunistisen puolueen keskuskomitean neuvonantajana. Hän jätti politiikan 1996 ja esiintyi tuon jälkeen enää harvoin julkisesti. Viimeiset vuotensa Công sairasteli, hän kuoli sairaalassa Hồ Chí Minhin kaupungissa, 99-vuotiaana, syyskuussa 2011.


title: Mari-Leen

text: Mari-Leen (oik. Mari-Leen Kaselaan, s. 2. joulukuuta 1987 Tartto, Viron SNT) on virolainen laulaja. Hän on esiintynyt Viron euroviisuedustajana Suntribe-yhtyeessä vuoden 2005 kilpailuissa. Mari-Leenin debyyttialbumi "Rahutu Tuhkatriinu" ilmestyi loppuvuonna 2006 ja nousi Viron listan kärkeen ennen joulua. Albumin nimikkobiisi on vironnos suomalaisen Dingon hitistä "Levoton Tuhkimo".


title: Mari-Leen

text: Mari-Leen on opiskellut viulunsoittoa ja laulua. Hänellä on kolme veljeä. Mari-Leen kävi esiintymässä Helsingissä vuoden 2007 Euroviisujen yhteydessä.


title: Mari-Leen

text: Toinen levy, laulajan synnyinvuoden mukaan nimetty "1987" ilmestyi kesäkuussa 2008.


title: Tohtori tuli kaupunkiin

text: Tohtori tuli kaupunkiin ("Dr. Quinn, Medicine Woman") on suosittu ja lukuisia Emmy-palkintoja voittanut yhdysvaltalainen draamasarja. Sarjaa esitettiin CBS:llä kuuden kauden ja 150 jakson verran. Sen ensiesitys Yhdysvalloissa oli 1. tammikuuta 1993 ja viimeinen jakso nähtiin 16. toukokuuta 1998. Sarjan pääosia näyttelivät Jane Seymour, Joe Lando, Chad Allen, Erika Flores (myöhemmin Jessica Bowman) ja Shawn Toovey. Sarjasta on tehty myös kaksi televisioelokuvaa.


title: Tohtori tuli kaupunkiin

text: Sarja kertoo 1800-luvulla Bostonista pieneen villin lännen kaupunkiin muuttavasta Michaela Dr. "Mike" Quinnista, joka on isänsä kannustamana hankkinut lääkärin koulutuksen yhteiskunnan asettamista rajoituksista huolimatta. Michaelan elämä mutkistuu kun saa huolehdittavakseen kolme orpolasta.


title: Rahutu Tuhkatriinu

text: Rahutu Tuhkatriinu () on virolaisen laulajan Mari-Leenin ensimmäinen albumi, joka julkaistiin joulukuussa 2006. Albumin nimikappale ja ensimmäinen single on viroksi laulettu versio suomalaisen Dingon vuoden 1984 tunnetusta hitistä "Levoton Tuhkimo". Se valmistui jo maaliskuussa 2006, mutta lupaa säveltäjä Neumannilta jouduttiin odottelemaan jonkin aikaa. Ilmestyttyään kappaleesta tuli Virossa suuri kesähitti ja myöhemmin koko vuoden eniten myyty kännykän soittoääni. Syyskuussa julkaistiin toinen single "Suure linna inglid", josta myös tuli radio- ja klubihitti. Marraskuussa 2006 Mari-Leen esiintyi virolaisessa yökerhossa lavalla yhdessä vierailulla olleen Dingon kanssa. Yhteensä albumilta on julkaistu neljä singleä.


title: Rahutu Tuhkatriinu

text: Levynjulkaisutilaisuudessa Mari-Leen oli pukeutuneena Tuhkimon prinsessanvaatteisiin. Joulua edeltävällä viikolla albumi nousi Viron listan kärkipaikalle ja on myynyt kultalevyyn oikeuttavan määrän. Musiikki levyllä on Sven Lõhmusin käsialaa lukuun ottamatta nimikappaletta ja "Õpetajaa", jonka on kirjoittanut Henri Laks ja alun perin esittänyt 1980-luvulla Seitsmes Meel.


title: Juhani Konkka

text: Juhani Konkka (joskus myös Juha Konkka; 4. syyskuuta 1904 Konkkalan kylä, Toksova, Inkeri – 22. kesäkuuta 1970 Kuhmoinen, Suomi) oli inkeriläissyntyinen suomalainen kirjailija, toimittaja ja venäläisen klassisen kirjaillisuuden suomentaja.


title: Juhani Konkka

text: Konkan vanhemmat olivat maanviljelijä Simo Konkka ja Katri Vanhanen. Konkka oli kolmesti naimisissa ja sai neljä lasta, joista Anita Konkka on myös kirjailija. Konkka muutti perheensä mukana Suomeen 1919, opiskeli Itä-Karjalan Kansanopistossa Impilahdella, Sortavalan seminaarissa (1923–1925) ja viimeksi Yhteiskunnallisessa korkeakoulussa, jossa hän suoritti sanomalehtitutkinnon 1927. Konkka oli "Päivän Uutiset" -lehden päätoimittaja 1928 ja toimitussihteeri "Tähystäjä"-aikakauslehdessä 1929–1930 sekä "Elanto"-lehdessä 1931–1932.


title: Juhani Konkka

text: Vuonna 1932 Konkka perusti yhdessä muun muassa Yrjö Ruudun kanssa Suomen Kansallissosialistisen Liiton. Hän oli SKSL:n puoluesihteeri (1933–1934) sekä "Kansallissosialisti"-äänenkannattajan päätoimittaja. Hän vastusti (puolueensa linjan mukaisesti) Adolf Hitlerin edustamaa kansallissosialismia ja oli poliittisesti lähempänä Gregor Strasserin johtamaa natsipuolueen vasemmistosiipeä. Konkka oli mielipiteiltään Ruutua radikaalimpi. Kyllästyttyään politiikkaan Konkka palasi takaisin kirjallisuuden pariin. Hän työskenteli WSOY:n kustannusvirkailijana vuodet 1937–1944 ja 1950–1955.


title: Juhani Konkka

text: Vuonna 1929 Konkka julkaisi teoksen "Taloudelliseen kansanvaltaan! Kansallisen yhteiskuntapolitiikan vaatimuksia" ja Urho Torikan nimellä romaanin "Me sankarit", joka kertoi hänen sotakokemuksistaan Aunuksen-retken aikana. Hän kirjoitti salanimellä myös teokset "Punainen myrsky" (1931) ja "Pula-aikana" (1932). Häneltä ilmestyi 1939 teos "Kahden maailman rajalla", josta julkaistiin uudelleen kirjoitettu versio 1958 nimellä "Pietarin valot". Konkka kirjoitti myös omaelämäkerrallisen sarjan, johon kuuluivat teokset "Kulkurin kesä" (1943), "Kulkurin kahleet" (1945) ja "Kulkurin koulut" (1946). Vuonna 1947 ilmestyi Helsingin 1930-luvun kirjallista elämää kuvaileva teos "Tuhlattu aarre". Vuodesta 1955 alkaen Konkka toimi vapaana kirjailijana. Hän itse piti parhaimpina teoksinaan omaelämäkerrallisia romaanejaan.


title: Juhani Konkka

text: Kääntäjänä Konkka toimi vuodesta 1939. Hän suomensi useita venäläisten klassikoiden kuten Fjodor Dostojevskin, Nikolai Gogolin, Maksim Gorkin, Leo Tolstoin, Anton Tšehovin, Ivan Turgenevin ja Mihail Šolohovin teoksia. Hän oppi venäjän kielen jo lapsena romaaneista ja runokirjoista.


title: Verónica Sánchez

text: Verónica Sánchez Calderón (s. 1. heinäkuuta 1977 Sevilla, Espanja) on espanjalainen näyttelijätär.


title: Verónica Sánchez

text: Sánchez syntyi Sevillassa ja muutti myöhemmin Madridiin opiskelemaan näyttelemistä. Opintojensa loppupuolella hän teki muutamia teatterirooleja. Sánchezin saatua roolin elokuvasta "Al sur de Granada" (2003), josta hän sai myös parhaan uuden näyttelijän Goya-ehdokkuuden, "Serranon perhe" -televisiosarjan roolittaja kiinnostui hänestä ja tarjosi hänelle roolia perheen Eva-tyttärenä. Tästä roolistaan Sánchez nousi suuren yleisön tietoisuuteen ja sen takia Espanjan juorulehtien paparazzit ahdistelivat häntä. Serranon perheen ohella Sánchez teki elokuvarooleja ja jätti myöhemmin sarjan keskittyäkseen elokuviin. Hän onkin menestynyt elokuvanäyttelijänä ja on saanut useita palkintoehdokkuuksia rooleistaan. Hän harrastaa tanssia ja pitää runoudesta ja shoppailusta. Verónica on työskennellyt myös mallina.


title: Fran Perea

text: Francisco ”Fran” Manuel Perea Bilbao (s. 20. marraskuuta 1978 Málaga, Andalusia, Espanja) on espanjalainen näyttelijä ja laulaja.


title: Fran Perea

text: Vuonna 2005 Perea julkaisi toisen albuminsa "Punto y aparte". Hän on saanut albumeistaan neljä platinalevyä ja yhden kultalevyn. Vuonna 2006 hän jätti roolinsa "Serranon perheessä" keskittyäkseen elokuviin. Hän teki kuitenkin lyhyitä vierailuja sarjaan lähtönsä jälkeen.


title: Fran Perea

text: Fran Perea valmistui Málagan teatterikorkeakoulusta. Hän teki ensiesiintymisensä televisiossa sarjassa "El comisario" ja näytteli myös suositussa sarjassa "Al salir de clase", jossa hän esitti Hugoa. Hän oli sarjassa vuosina 2001–2002.


title: Fran Perea

text: Vuonna 2003 Perea sai roolin Marcos Serranona televisiosarjassa "Serranon perhe". Hän teki vaikutuksen sarjan tuotantoryhmään kitaransoittotaidoillaan, ja näin hän esitti myös sarjan tunnuskappaleen ”1 más 1 son 7”, joka nousi Espanjassa ilmestymisvuonnaan listaykköseksi. Roolinsa ansiosta Pereasta tuli kuuluisa laulaja, ja hänen ensimmäistä albumiaan "La chica de la habitación de al lado" inspiroikin hänen roolinsa Marcosina. Perea julkaisi kyseisen albumin vuonna 2003, ja se nousi Suomessakin vuonna 2007 hetkeksi kymmenen myydyimmän albumin joukkoon "Serranon perhe" -sarjan alettua näkyä Suomessa. Albumi myi nelinkertaista platinaa ja sai yhden kultalevyn.


title: Fran Perea

text: Vuonna 2004 Perea lähti Espanjan-kiertueelleen ja levytti livehittialbumin "Fran Perea, en concierto".


title: Fran Perea

text: Vuonna 2005 Perea julkaisi toisen albuminsa nimeltä "Punto y Aparte", joka menestyi yhtä hyvin kuin Perean ensimmäinenkin albumi. Vuotta myöhemmin Perea jätti Serranon perheen ja alkoi näytellä elokuvissa.


title: Fran Perea

text: Vuonna 2006 hän näytteli Davidia elokuvassa "Los Mánagers", jonka ohjasi Fernando Guillén Cuervo. Hän esiintyi myös elokuvassa "El camino de los ingleses", jonka ohjasi Antonio Banderas. Kun Banderas valitsi Perean elokuvaan, hän ei tiennyt Perean olevan hyvin kuuluisa Espanjassa televisiorooleistaan.


title: Fran Perea

text: Vuonna 2007 Perea näytteli Goya-ehdokkaanakin olleessa elokuvassa "Las 13 Rosas", jonka ohjasi Emilio Martínez Lázaro. Samassa elokuvassa näytteli myös Verónica Sánchez, joka on näytellyt "Serranon perheessä" ja joka on Perean entinen tyttöystävä. Perea vieraili vuosina 2007–2008 tv-sarjassa "Hospital Central" ja muutamassa "Serranon perheen" jaksossa.


title: Fran Perea

text:
Perea teki nelipäiväisen vierailun Suomeen marraskuussa 2007. Vierailulla hän kertoi "La chica de la habitación de al lado" -levystään ja antoi haastatteluja lehdille ja televisioon. Julkisessa nimikirjoitustenjakotilaisuudessa Helsingin Kampissa oli paikalla jopa tuhat innokasta suomalaisfania.
Perea esiintyi toisella vierailullaan Suomessa 28. elokuuta 2008 Helsingin Kulttuuritalolla ja 29. elokuuta Tampereen Pakkahuoneella.


title: Fran Perea

text: Vuosina 2003–2006 Perea seurusteli "Serranon perheestäkin" näytelleen vastanäyttelijänsä Verónica Sánchezin kanssa. He erosivat jätettyään televisiosarjan omien näyttelijänuriensa takia. Pari esiintyi yhdessä vuoden 2006 Goya-gaalassa.


title: Kirkonisännöitsijä

text: Kirkonisännöitsijä on ortodoksisen kirkon hallintoon kuuluva toimihenkilö.


title: Kirkonisännöitsijä

text: Kirkonisännöitsijä on seurakunnanvaltuuston kolmivuotiskaudeksi valitsema seurakunnanneuvoston eli seurakunnan hallituksen itseoikeutettu jäsen; hän huolehtii kirkon rahavarojen ja muun omaisuuden hoidosta ja vastaa toimistaan neuvostolle. Kirkonisännöitsijä toimii valtuuston laatimien ja kirkollishallituksen vahvistaman ohjesäännön puitteissa. Tehtävä on palkaton kunniatehtävä.


title: Kirkonisännöitsijä

text: Tämä kaikki pätee myös rukoushuoneiden isännöitsijöihin, paitsi että he eivät ole itseoikeutettuja seurakunnanneuvoston jäseniä. Jos seurakunnassa - malliesimerkkinä Helsingissä - on useita kirkkoja, yksi niistä nimetään pääkirkoksi jonka isännöitsijä on neuvoston jäsen. Helsingissä tällainen kirkko on Uspenskin katedraali.


title: Kirkonisännöitsijä

text: Jos isännöitsijän tehtävää voi luonnehtia yleisesti, voidaan sanoa, että hän on kirkon vastaava hoitaja.


title: Kirkonisännöitsijä

text: Joskus kirkonisännöitsijä voidaan vihkiä lukijaksi tai alidiakoniksi tunnustuksena pitkästä työpanoksesta; samoin kiirastorstaina, jos seurakunnassa toimitetaan ns. Jalkojen pesu -palvelus jossa piispa symbolisesti pesee kahdentoista papin ja/tai kirkon toimihenkilön jalat, isännöitsijä on itseoikeutettu osanottaja, jos papiston jäseniä ei löydy tarvittavaa kahtatoista. Tällaisessa tapauksessa loput ei-papiston jäsenet ovat seurakunnan aktiivisesti kirkossa käyviä miespuolisia jäseniä, joskus myös valtuutettuja tai neuvoston jäseniä.


title: Kirkonisännöitsijä

text: Isännöitsijän apuna on suuremmissa kirkoissa 1 - 3 vahtimestaria, jotka puolestaan ovat palkattuja työntekijöitä; yleensä yksi on kokopäivätoiminen ja loput osa-aikaisia. Joissakin pienimmissä kirkoissa - kuten Lohjan työkeskuksen kotikirkossa - isännöitsijänä toimii kyseisen kirkon pappi.


title: Kirkonisännöitsijä

text: Venäjän vallan aikana saattoi sattua, että isännöitsijäksi valittiin varakas liikemies, joka pystyi käyttämään omia varojaan kirkon hyväksi. Tiettävästi tunnetuin tällainen on todellinen valtioneuvos, kauppias ja rakennusurakoitsija Jakov Longinpoika Tsernysev, joka toimi kahteen otteeseen Uspenskin katedraalin isännöitsijänä ja käytti runsaasti omia varojaan kirkon hyväksi. Hän oli myös kirkon rakentanut urakoitsija - ja veloitti työstään alle omakustannushinnan.


title: Kirkonisännöitsijä

text: Ei siis suurikaan ihme, että seurakunnan historiikissa entinen kirkkoherra isä Mikael Kasanko kutsuu valtioneuvos Tsernyseviä epiteetilä ""seurakunnan suuri hyväntekijä"".


title: Kathleen McKane Godfree

text: Kathleen ”Kitty” McKane Godfree (7. toukokuuta 1896 Bayswater, Lontoo – 19. kesäkuuta 1992 Lontoo) oli brittiläinen naistennispelaaja ja sulkapalloilija. Hän voitti kaikkiaan viisi olympiamitalia Antwerpenin ja Pariisin olympialaisissa vuosina 1920 ja 1924.


title: Kathleen McKane Godfree

text: Godfree voitti Antwerpenin olympialaisissa 1920 kolme mitalia. Hän voitti pronssia naisten kaksinpelissä ja olympiakultaa nelipelissä parinsa Winifred McNairin kanssa. Pari voitti loppuottelussa Geraldine Beamishin ja Dorothy Holmanin erin 8–6, 6–4. Sekanelipelissä Godfree ja hänen parinsa Max Woosnam selviytyivät loppuotteluun, mutta hävisivät sen Suzanne Lenglenille ja Max Décugisille lukemin 4–6, 2–6.


title: Kathleen McKane Godfree

text: Godfree voitti Wimbledonin kaksinpelimestaruuden kahdesti. Vuoden 1924 loppuottelussa Helen Wills Moody vei ensimmäisen erän ja johti toista jo 4–1, mutta Godfree onnistui kuitenkin viemään tittelin.


title: Kathleen McKane Godfree

text: Godfreestä tuli 1925 ensimmäinen henkilö, joka on edennyt uransa aikana kaksinpelin loppuotteluun Ranskan ja Yhdysvaltain mestaruuskilpailuissa sekä Wimbledonissa. Sulkapallossa hän voitti vuosien 1920 ja 1924 välillä neljä siihen aikaan lajin epävirallisina maailmanmestaruuskilpailuina pidettyä All England -turnausta.


title: Kathleen McKane Godfree

text: Kitty ja hänen miehensä Leslie ovat ainoa sekanelinpelimestaruuden Wimbledonissa voittanut aviopari. Tämä tapahtui vuonna 1926.


title: Kathleen McKane Godfree

text: Godfree sai turnauksen satavuotisjuhlamitalin Wimbledonin keskuskentällä 1977. Hän ojensi voittajan pokaalin Martina Navrátiloválle 1986 naispelaajien Wimbledon-esiintymisten satavuotisjuhlan kunniaksi. International Tennis Hall of Fameen hänet hyväksyttiin 1978.


title: Neuvostoliiton politiikka

text: Tämä artikkeli käsittelee Neuvostoliiton politiikkaa.


title: Neuvostoliiton politiikka

text: Neuvostoliitto oli sosialistinen liittovaltio, jossa ylin valta oli Neuvostoliiton kommunistisella puolueella (NKP) . 1980-luvun lopulla Mihail Gorbatšovin hallituskaudella ja maa alkoi siirtyä kohti monipuoluejärjestelmää, jollaista ei kuitenkaan koskaan luotu.


title: Neuvostoliiton politiikka

text: Neuvostoliiton ylin valta oli politbyroon puheenjohtajalla, jota virkaa piti käytännössä aina keskuskomitean pääsihteeri.


title: Neuvostoliiton politiikka

text: Neuvostoliitossa oli myös virallisen valtionpäämiehen asema, jonka valtaoikeudet olivat NKP:n keskuskomitean pääsihteerin oikeuksia pienemmät. Valtionpäämieheksi nimitettiin 1917–1938 neuvostokongressin toimeenpanevan keskuskomitean puheenjohtajaa, vuodesta 1938 korkeimman neuvoston puhemiehistön puheenjohtajaa. Varsinainen presidentin virka otettiin Neuvostoliitossa käyttöön vasta toukokuussa 1989, jolloin Neuvostoliiton johtajan ja valtionpäämiehen virat yhdistettiin yhtenäiseksi presidentin viraksi.


title: Neuvostoliiton politiikka

text:
Neuvostoliiton hallitusta johti ministerineuvoston puheenjohtaja, joka valittiin puolueen sisäisellä äänestyksellä. Neuvostoliiton historian aikana pääministerit vaihtuivat usein, eikä heillä ollut merkittävästi poliittista valtaa. Perustuslain mukaan ministerineuvoston ja sen puheenjohtajan tehtävänä oli toteuttaa puolueen päätökset.
Neuvostoliiton parlamentti koostui kommunistisen puolueen jäsenistä, joka oli Neuvostoliiton ainoa puolue. Parlamentti oli jaettu eri ministerineuvostoihin, joilla jokaisella oli omat toimialueensa ja tehtävänsä. Keskeisiä parlamentin jäseniä olivat muun muassa keskuskomitean pääsihteeri (jolla oli ylin valta), ministerineuvoston puheenjohtaja ("pääministeri") ja korkeimman neuvoston puhemiehistön puheenjohtaja. Parlamentti kokoontui Moskovan Kremlissä.
Toisen maailmansodan jälkeen Neuvostoliiton ulkopolitiikkaa määrittivät sisäisen turvallisuuden varmistaminen erityisesti ylläpitämällä etupiirijärjestelmää Itä-Euroopassa, vaikutusvallan kasvattaminen kehitysmaissa, sekä pyrkimys rauhanomaiseen rinnakkaiseloon länsimaiden kanssa. Neuvostoliitto ylläpiti diplomaattisia suhteita useimpiin maailman valtioihin, ja oli YK:n turvallisuusneuvoston pysyvä jäsen. Neuvostotasavalloista YK:n perustajajäseniä olivat myös Valko-Venäjä ja Ukraina, vaikkakaan tosiasiallista omaa ulkopolitiikkaa näillä ei ollut.


title: Neuvostoliiton politiikka

text: Varsovan liitto perustettiin vuonna 1955 Neuvostoliiton johdolla NATO:n vastaiseksi sotilasliitoksi. Jugoslaviaa lukuun ottamatta kaikki itäblokin maat olivat osallisina. Sotilasliiton jäsenet sitoutuivat tarvittaessa puolustamaan toisiaan, mikäli yksi tai useampi jäsenvaltio joutuisi hyökkäyksen kohteeksi. Varsovan liittoa johdettiin suurelta osin Moskovasta ja sitä tukemassa olivat Puolaan, Unkariin, Tšekkoslovakiaan ja Itä-Saksaan sijoitetut neuvostojoukot. Neuvostoliitto huolehti myös jäsenmaiden armeijoiden varustamisesta.


title: Neuvostoliiton politiikka

text: Vuosina 1949–1991 Neuvostoliitto oli Keskinäisen taloudellisen avun neuvoston (SEV) jäsen. SEV oli sosialististen valtioiden talousyhteisö, ja kilpailija Euroopan talousyhteisölle.


title: Neuvostoliiton politiikka

text: Alkujaan SEV oli lähinnä Neuvostoliiton vastaveto Marshall-avulle, mutta sai pian käänteisiä piirteitä. Itäisen Keski-Euroopan kehittyneet teollisuusmaat, ennen muuta Tšekkoslovakia ja Saksan demokraattinen tasavalta, olivat taloudellisesti nettomaksajan roolissa. Erityisen tärkeä SEV oli Kuuballe, joka onnistui sen kautta vuosikymmenien ajan korvaamaan Yhdysvaltojen taloussaarrosta johtuvan länsimarkkinoiden puutteen.


title: Neuvostoliiton politiikka

text: SEV:n organisaatio pyrki saavuttamaan kaikki päätökset yksimielisesti. Erillistä veto-oikeutta jäsenillä ei ollut, vaan erimielisyyden ilmetessä ne saattoivat jättäytyä pois projekteista, joihin eivät halunneet osallistua. Näin tehdyt päätökset tyydyttivät kaikkia, mutta eivät voineet sitouttaa haluttomia maita toimintaan. Tämä oli yksi SEV:n pääheikkouksista, jäsenmaiden huomattavan erilaisten teollisten kehitysasteiden ohella. SEV:ta pidettiinkin lännessä yleisesti heikohkona talousliittona, eikä sen toimivuus ollut Euroopan talousyhteisön tasoa.


title: Neuvostoliiton politiikka

text: 1980-luvulla SEV:in täysjäsenet olivat Itä-Saksa, Tšekkoslovakia, Bulgaria, Unkari, Puola, Kuuba, Neuvostoliitto, Vietnam, Mongolia ja Romania . Liitto lakkautettiin 1991 jäsenmaiden enemmistön luovuttua sosialistisesta suunnitelmataloudesta kylmän sodan päättymisen myötä.


title: Neuvostoliiton politiikka

text: KGB oli Neuvostoliiton valtiollinen turvallisuuspoliisi vuosina 1954–1991. Sen tehtävä oli hoitaa ulkoista turvallisuutta ja tiedustelua lukuun ottamatta sotilastiedustelua, mikä kuului GRU:lle. KGB:n toimialue vastasi karkeasti ottaen Yhdysvaltojen CIA:ta ja FBI:n vastavakoiluosastoa, mutta KGB:n alaisuuteen kuului myös esimerkiksi Neuvostoliiton rajavartiolaitos. Neuvostoliiton purkautuessa 1991 Neuvostoliiton KGB:n seuraajaksi perustettiin Venäjällä FSB. Valko-Venäjällä turvallisuuspoliisi toimii edelleen KGB:n nimellä.


title: Neuvostoliiton politiikka

text: Neuvostoliitto harjoitti propagandaksi laskettavaa tiedotustoimintaa koko olemassaolonsa ajan, mutta propagandan sisältö ja tyyli vaihtelivat voimakkaasti kohteiden ja ajankohdan mukaan. Tehokkaan propagandan mahdollisti muun muassa maan epädemokraattisuus ja tiedonvälityksen keskittyneisyys. Tiedotusvälineiden vapaus puuttui. Valtion suoraan hallinnoimien tai tarkasti valvomien tiedotusvälineiden lisäksi ei ollut olemassa luvallisia vaihtoehtoisia tiedotuskanavia, kuten lännessä . Ylhäältä tulevan tiedon kyseenalaistaminen oli jopa rikollista. Neuvostoliiton propagandassa koko länsileiri, mukaan lukien porvarilliset liberaalidemokratiat, leimattiin usein fasistisiksi, sotaa lietsoviksi ja ei-demokraattisiksi.


title: Neuvostoliiton politiikka

text: Länsimaiden ihmisten valtaosan kerrottiin elävän köyhyydessä ja kurjuudessa. Toisen maailmansodan aikaansaamaa maailmanlaajuista natsismin ja fasismin pelkoa hyödynnettiin sekä väittämällä länsimaiden muistuttavan fasistisia järjestelmiä että väittämällä Neuvostoliittoa eri kansojen tasa-arvoiseksi ja rauhanomaiseksi kodiksi ja kaiken sen vastakohdaksi, mitä natsit ja fasistit olivat edustaneet. Tämä propaganda vaikutti myös lännessä moniin vasemmistotahoihin, jotka usein uskoivat ainakin osittain väitteet Neuvostoliitosta onnelana ja pitivät länttä turmeltuneena.


title: Neuvostoliiton politiikka

text: Länsivastainen propaganda suuntautui lähinnä Itä-Euroopan maihin ja omaan kansaan. Länteen tuotettiin propagandaa, jossa Neuvostoliitto esiteltiin onnelaksi ja kehityksen huipuksi, jossa ihmisoikeudet, tasa-arvo ja elintaso olivat maailman parhaat.


title: Neuvostoliiton politiikka

text: Muodollisesti Neuvostoliittoa johti valtionpäämies. Poliittista valtaa päämiehellä ei ollut. Ylin valta oli Neuvostoliiton kommunistisen puolueen päämiehellä, eli keskuskomitean pääsihteerillä, josta käytettiin yleisesti nimitystä Neuvostoliiton johtaja. Vasta Neuvostoliiton kommunistisen puolueen rakoillessa Gorbatšovin aikana perustettiin varsinainen valtiollinen neuvostoparlamentista tai Neuvostoliiton kommunistisesta puolueesta suoraan riippumaton toimeenpanovaltaa edustava presidentin virka.


title: Neuvostoliiton politiikka

text: Josif Stalinista lähtien Neuvostoliiton johtajan asema kuului kommunistisen puolueen pääsihteerille.Valtionpäämies oli 1922–1938 Neuvostoliiton toimeenpanevan keskuskomitean puheenjohtaja, vuodesta 1938 korkeimman neuvoston puhemiehistön puheenjohtaja. Valtionpäämiehen tehtävät siirrettiin presidentin virkaan, joka otettiin käyttöön toukokuussa 1989.


title: Uskonto ja terveys

text: Uskonto ja terveys ovat monitahoisia ilmiöitä, mutta erityisesti viime vuosina kiinnostus niiden väliseen suhteeseen on lisääntynyt.


title: Uskonto ja terveys

text:
Lääketieteen tohtori Timo Teinosen mukaan uskonnollisiin tilaisuuksiin osallistuvat iäkkäät ihmiset ovat muita useammin tyytyväisiä sosiaalisiin suhteisiinsa, ja erityisesti miehillä uskonnollisuuteen liittyi vähäinen alkoholinkäyttö ja tupakointi. Tämä liittyi vähäisempään keuhkoahtaumatautien määrään.
Hänen mukaansa usko on useammin yhteydessä hyvään kuin huonoon terveydentilaan, vaikka ei olekaan sen tae. Sairastuminen voi myös tuottaa uskonnollisuutta.


title: Uskonto ja terveys

text: Harold Koenigin ja J. Harveyn mukaan monet tutkimukset osoittavat uskonnollisuuden positiivisen yhteyden terveyteen. Heidän mukaansa taustalla vaikuttava fysiologinen mekanismi liittyy stressin hallintaan ja immuunipuolustukseen. Samanlaisia tutkimustuloksia on saatu myös Yhdysvalloissa Kansallisen terveydenhoitoinstituutin (NIHR) tutkimuksissa. Koenigin mukaan uskonnollisilla ihmisillä on vähemmän sydänkohtauksia, he parantuvat nopeammin ja suhtautuvat elämän ala- ja ylämäkiin positiivisemmin kuin valtaväestö keskimäärin .